Diari Oficial de la Generalitat Valenciana


Sumari del DOGV 7380, del 14-10-2014 (2014/9276)

DECRET 180/2014, de 10 d'octubre, del Consell, pel qual s'establix el currículum de les ensenyances artístiques professionals corresponents al títol de Tècnic Superior d'Arts Plàstiques i Disseny en Gràfica Interactiva, pertanyent a la família professional artística de Comunicació Gràfica i Audiovisual, en l'àmbit de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2014/10/10/180**

### Versions

 16/02/2017 - Actualitat  Text inicial: 15/10/2014 - 15/02/2017 

### Dades del document

Número de DOGV
:   7380

Data del DOGV
:   14-10-2014

Secció del DOGV
:   I. DISPOSICIONS GENERALS

Número del document
:   2014/9276


Data del document
:   10-10-2014

Organisme emissor
:   Conselleria d'Educació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * educació artística
    * legislació escolar
    * indústria audiovisual
    * ensenyament professional
    * indústria de la comunicació
    * programa d'ensenyament
    * accés a l'educació
    * arts visuals
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Última revisió 16.02.2017**

 

**Decret 180/2014, de 10 d'octubre, del Consell, pel qual s'establix el currículum de les ensenyances artístiques professionals corresponents al títol de Tècnic Superior d'Arts Plàstiques i Disseny en Gràfica Interactiva, pertanyent a la família professional artística de Comunicació Gràfica i Audiovisual, en l'àmbit de la Comunitat Valenciana.**

 

[**(DOGV núm. 7380 de 14.10.2014)**](http://www.dogv.gva.es/datos/2014/10/14/pdf/2014_9276.pdf)**Ref. 009036/2014**

 

PREÀMBUL

 

L’Estatut d’Autonomia de la Comunitat Valenciana, aprovat per la Llei Orgànica 5/1982, d’1 de juliol, i reformat per la Llei Orgànica 1/2006, de 10 d’abril, en l’article 53 establix que és de competència exclusiva de la Generalitat la regulació i administració de l’ensenyança en tota la seua extensió, nivells i graus, modalitats i especialitats, sense perjuí del que disposen l’article 27 de la Constitució Espanyola i les lleis orgàniques que, d’acord amb l’apartat 1 de l’article 81 d’aquella, el despleguen, de les facultats que atribuïx a l’Estat el número 30 de l’apartat 1 de l’article 149 de la Constitució Espanyola, i de l’alta inspecció necessària per al seu compliment i garantia.

La Llei Orgànica 2/2006, de 3 de maig, d’Educació, en el capítol VI del títol I, referent a les ensenyances artístiques, inclou en la seua secció segona les ensenyances professionals d’Arts Plàstiques i Disseny, que s’organitzaran en cicles de formació específica, de grau mitjà i de grau superior, la finalitat de les quals és proporcionar a l’alumnat una formació artística de qualitat i garantir la qualificació dels futurs professionals de les Arts Plàstiques i el Disseny. Els cicles formatius referits inclouran fases de formació pràctica en empreses, estudis i tallers.

El Reial Decret 596/2007, de 4 de maig, pel qual s’establix l’ordenació general de les ensenyances professionals d’arts plàstiques i disseny, concreta els objectius d’estes ensenyances; definix els títols de tècnic i Tècnic Superior d’Arts Plàstiques i Disseny, com el document oficial acreditatiu del nivell de formació, qualificació i competència professional específica de cada especialitat artística; establix l’estructura curricular que han de tindre les ensenyances professionals conduents als mencionats títols i fixa els aspectes que han de preveure les ensenyances mínimes corresponents; així com regula amb caràcter bàsic l’accés, l’admissió, l’avaluació i mobilitat, els efectes dels títols i les convalidacions i exempcions.

En eixe marc normatiu, per mitjà de el Reial Decret 1428/2012, d’11 d’octubre, pel qual s’establix el títol de Tècnic Superior d’Arts Plàstiques i Disseny en Gràfica Interactiva pertanyent a la família professional artística de Comunicació Gràfica i Audiovisual i s’aproven les corresponents ensenyances mínimes, El Govern ha fixat les ensenyances mínimes d’este títol, tal com preveuen els articles 5 i 7 del Reial Decret 596/2007, de 4 de maig. A més, en el reial decret esmentat se’n determina, per al títol abans mencionat, la identificació, el perfil professional, el context professional, i aquells altres aspectes de l’ordenació acadèmica que constituïxen els aspectes bàsics que asseguren una formació comuna i garantixen la validesa dels títols, en compliment del que disposa la Llei Orgànica 2/2006, de 3 de maig, d’Educació.

Així mateix, el Reial Decret 1.428/2012, d’11 d’octubre, a fi de facilitar el reconeixement de crèdits entre els títols de Tècnic Superior i les ensenyances conduents a títols superiors d’ensenyances artístiques o títols universitaris, ha establit els crèdits europeus del Sistema Europeu de Transferència de Crèdits (d’ara en avant ECTS) mínims corresponents a cada módul formatiu, segons es definixen en el Reial Decret 1.125/2003, de 5 de setembre, pel qual s’establix el sistema europeu de crèdits i el sistema de qualificacions en les titulacions universitàries de caràcter oficial i validesa en tot el territori nacional. Als efectes de facilitar el règim de convalidacions, s’assignen 120 crèdits ECTS a la totalitat del cicle formatiu de grau superior i 66 crèdits ECTS a les ensenyances mínimes establides en el Reial Decret 1428/2012, d’11 d’octubre.

De conformitat amb l’article 6.4 de la Llei Orgànica 2/2006, de 3 de maig, d’Educació, l’article 13.1 del Reial Decret 596/2007, de 4 de maig, i l’article 2.2 del Reial Decret 1427/2012, d’11 d’octubre, correspon a les administracions educatives, en l’àmbit de les seues competències, establir el currículum corresponent al títol de Tècnic Superior d’Arts Plàstiques i Disseny en Gràfica Interactiva, pertanyent a la família professional artística de Comunicació Gràfica i Audiovisual, del qual formaran part els aspectes bàsics del currículum que constituïxen les ensenyances mínimes i el seu posterior desplegament.

Les ensenyances d’Arts Plàstiques i Disseny, referents de les ensenyances d’Arts Aplicades i Oficis Artístics en el nostre sistema educatiu, assumixen la transmissió de les pràctiques artístiques imprescindibles per a la renovació i millora de productes, ambients i missatges i per al creixement del patrimoni artístic. Per a aixó, estes ensenyances artístiques professionals situen la innovació tecnológica, l’apreciació artística i la sólida formació en els oficis de les arts i el disseny en el context de la dimensió estètica i creadora de l’home, qualitat determinant per al creixement patrimonial i dels valors d’identitat, d’expressió personal i de comunicació social.

En este sentit, l’objectiu bàsic d’este títol és atendre a les actuals necessitats de formació de tècnics superiors especialistes en la creació, realització i producció de continguts i productes interactius en l’àmbit de la comunicació gràfica i audiovisual, i unir el coneixement de materials, procediments tècnics i noves tecnologies amb la cultura i la sensibilitat artística per a constituir la garantia de qualitat demandada hui pels sectors productius artístics i culturals vinculats a la creació i producció gràfica.

Els objectius, els continguts i els criteris d’avaluació dels móduls corresponents al currículum i la seua distribució en cursos, són els especificats en l’annex I d’este decret.

Per tot alló que s’ha exposat, el present decret es dicta en l’exercici de les competències que atribuïxen a la Generalitat els articles 27 i 149.1.30a de la Constitució Espanyola i l’article 53 de l’Estatut d’Autonomia de la Comunitat Valenciana, consultats els agents socials, amb el dictamen previ del Consell Escolar de la Comunitat Valenciana, fent ús de les atribucions que conferix el Decret 19/2012, de 7 de desembre, del president de la Generalitat, pel qual determina les conselleries en què s’organitza l’administració de la Generalitat, d’acord amb el que establix l’article 43 de la Llei 5/1983, de 30 de desembre, del Consell, a proposta de la consellera d’Educació, Cultura i Esport, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 10 d’octubre de 2014,

 

DECRETE

 

CAPÍTOL I. Disposicions preliminars

 

**Article 1. Objecte i àmbit d****’aplicació**

1. Este decret té per objecte establir el currículum de les ensenyances artístiques professionals d’Arts Plàstiques i Disseny corresponents al títol de Tècnic Superior d’Arts Plàstiques i Disseny en Gràfica Interactiva, pertanyent a la família professional artística de Comunicació Gràfica Audiovisual, en l’àmbit de la Comunitat Valenciana, del qual formen part els aspectes bàsics del currículum que constituïx les ensenyances mínimes establides segons el Reial Decret 1428/2012, d’11 d’octubre.

2. Als efectes del que disposa este decret, s’entén per currículum el conjunt d’objectius, continguts, mètodes pedagógics i criteris d’avaluació del cicle formatiu corresponent al títol esmentat.

3. Este decret serà aplicable en els centres docents públics i privats de la Comunitat Valenciana que impartisquen les ensenyances que s’hi regulen.

 

**Article 2. Objectius, organització, estructura i desenrotllament del currículum**

1. El perfil professional, el context professional, els objectius generals del cicle formatiu, el desenrotllament curricular dels móduls formatius quant als objectius específics, continguts i criteris d’avaluació de cada módul formatiu i la distribució horària dels móduls que ho componen, són els que s’establixen en l’annex I d’este decret.

2. Segons el que establix l’article 6.4 de la Llei Orgànica 2/2006, de 3 de maig, els centres que impartisquen les ensenyances regulades en este decret desenrotllaran i completaran el currículum que s’hi establix, per mitjà de la posada en pràctica del seu projecte educatiu i la implementació de programacions didàctiques que prenguen en consideració les característiques del context social i cultural, les necessitats de l’alumnat, amb especial atenció a les necessitats dels qui presenten una discapacitat, i les possibilitats formatives de l’entorn. La concreció del currículum que realitze el centre, una vegada fixada i aprovada pel claustre, serà incorporada al projecte educatiu del centre.

3. Els centres docents podran oferir, amb l’autorització prèvia de la conselleria competent en matèria d’educació, una part dels móduls formatius en una llengua estrangera, sense que aixó supose modificació alguna dels aspectes bàsics del currículum regulat en el corresponent títol i per este decret.

 

**Article 3. Centres i projectes educatius**

1. Els centres autoritzats d’ensenyances artístiques professionals d’Arts Plàstiques i Disseny que impartisquen les ensenyances conduents al títol de Tècnic Superior en Gràfica Interactiva, a més de complir alló que s’ha preceptuat en l’article anterior respecte al seu projecte educatiu, hauran de considerar l’entorn territorial, social, cultural i especialment económic i laboral de la Comunitat Valenciana, per a proposar i fomentar les ensenyances artístiques professionals de la família professional artística de Comunicació Gràfica i Audiovisual en els seus respectius projectes educatius.

2. Les propostes pedagógiques que realitzen els centres vetlaran especialment per la seua adaptació al context laboral, havent de considerar els aspectes següents:

a) Les activitats formatives hauran d’utilitzar recursos i metodologies relacionades amb el futur exercici professional de l’alumnat.

b) S’establirà un catàleg d’empreses, estudis i tallers que oferisquen a l’alumnat oportunitats interessants de formació, aprenentatge i perspectives laborals.

c) Es traslladarà la realitat de l’empresa al centre educatiu per mitjà d’iniciatives com l’organització de visites, la participació de professionals especialistes de l’àmbit de la comunicació gràfica i audiovisual en la formació de l’alumnat, l’organització de xarrades informatives, i la creació de beques o premis promoguts per les cambres de comerç, fundacions vinculades al sector productiu gràfic i audiovisual, o per iniciativa de les empreses, estudis o tallers relacionats amb el context social més próxim o vinculat al centre educatiu.

3. Així mateix, els centres docents que impartisquen estes ensenyances fomentaran, a través del seu desenrotllament curricular, la iniciativa emprenedora, així com el coneixement de l’entorn productiu del sector gràfic i audiovisual i el seu àmbit legislatiu.

4. Els centres docents que impartisquen cicles formatius d’Arts Plàstiques i Disseny de grau superior, en compliment de les exigències que l’educació superior suposa per a estes ensenyances, promouran la participació en programes europeus o projectes de caràcter internacional que contribuïsquen, entre altres, a la millora de les competències lingüístiques i professionals que permeten a l’alumnat una projecció exterior amb garanties.

5. Aquells centres que impartisquen les ensenyances regulades en este decret podran incorporar-se a la xarxa de centres de Formació Professional, i establir vincles o associacions amb els centres integrats de Formació Professional de la Comunitat Valenciana, o bé amb altres centres docents, que oferisquen ensenyances semblants, amb la finalitat de coordinar les ofertes formatives en benefici de l’interés dels destinataris i de l’eficiència dels recursos.

6. La conselleria competent en matèria d’educació podrà formalitzar convenis i acords de col·laboració amb institucions i entitats que exercisquen les seues funcions en àmbits relacionats amb les ensenyances regulades en este decret, segons la normativa vigent en esta matèria, de manera que les escoles d’art puguen proporcionar l’assessorament i l’ajuda tècnica als professionals, empreses i entitats del sector.

7. Els centres educatius podran col·laborar, si és el cas, amb la conselleria competent en matèria de qualificacions professionals en l’avaluació i acreditació de competències professionals adquirides per mitjà de l’experiència laboral i altres aprenentatges no formals.

 

**Article 4. Formacions vinculades al currículum**

1. Els centres que impartisquen les ensenyances a què es referix este decret, també podran organitzar, desenrotllar i impartir cursos d’especialització vinculats a aquelles, amb l’autorització prèvia de la conselleria competent en matèria d’educació.

2. Els cursos d’especialització autoritzats tindran com a objectiu principal promoure l’aprenentatge permanent i la formació al llarg de la vida. Així mateix, hauran de contribuir a atendre la necessària aprofundiment en determinades activitats professionals i a donar una resposta formativa immediata davant de l’aparició de noves qualificacions professionals.

3. Els cursos d’especialització, amb caràcter general, tindran una estructura, característiques curriculars i organització semblants als cicles formatius. Estos podran oferir-se en modalitats formatives que permeten compatibilitzar la formació al llarg de la vida amb l’exercici professional.

4. Les propostes de cursos d’especialització que formulen els centres docents per a la seua autorització hauran de preveure accions formatives vinculades al sector gràfic i audiovisual, tractant-se en la mesura que siga possible d’accions formatives amb projecció de futur.

5. L’autorització dels cursos d’especialització corresponents per la conselleria competent en matèria d’educació requerirà com a condició bàsica l’existència de professorat qualificat per a la seua impartició i que existisca disponibilitat en la planificació docent del professorat del centre.

6. Els cursos autoritzats seran objecte d’una certificació acreditativa, expedida pel centre docent on es realitzen, per als que els superen, havent de fer constar la seua duració en hores, així com la seua equivalència en crèdits. La certificació esmentada podrà tindre, si és el cas, valor en el Sistema Nacional de Qualificacions i Formació Professional.

7. Els centres que impartisquen les ensenyances regulades en este decret podran oferir una segona llengua estrangera, com a formació complementària, amb un límit de fins a 3 hores setmanals. La formació s’adequarà al perfil professional del cicle formatiu.

8. L’oferta de la formació complementària de segona llengua estrangera haurà de comptar amb autorització expressa de la conselleria competent en matèria d’educació. L’autorització estarà condicionada a la disponibilitat horària del professorat en el centre.

9. Esta formació no constarà en els documents oficials d’avaluació, si bé el centre docent expedirà una certificació acreditativa per a l’alumnat que supere els objectius establits per a la formació. En els certificats es farà constar la duració en hores, així com la seua equivalència en crèdits.

10. Els centres docents podran oferir, amb l’autorització prèvia de la conselleria competent en matèria d’educació, cursos de preparació per a les proves d’accés als cicles formatius d’Arts Plàstiques i Disseny, sempre que hi haja disponibilitat en la planificació docent del professorat del centre.

 

**Article 5. Informació i orientació professional**

1. Tots els centres que oferisquen estes ensenyances, informaran l’alumnat sobre les possibilitats de formació i reconeixement de competències professionals que hi haja en l’entorn local, regional, nacional i europeu, partint de les seues necessitats i interessos, i tenint en compte l’itinerari personal apropiat a cada alumne i alumna.

2. La conselleria competent en matèria d’educació establirà les condicions perquè els centres docents puguen disposar d’un responsable d’orientació laboral, que estarà especialitzat en les funcions indicades en l’apartat anterior. Esta labor serà realitzada preferentment per professorat amb destinació definitiva en el centre.

 

CAPÍTOL II. Accés a les ensenyances

 

**Article 6. Requisits generals d****’accés a les ensenyances**

1. Per a accedir a les ensenyances regulades en este decret serà necessari estar en possessió del títol de Batxiller, o títol declarat equivalent. A estos efectes, es podrà accedir a les ensenyances esmentades, amb les titulacions següents:

a) Títol de Tècnic Superior d’Arts Plàstiques i Disseny.

b) Títol de graduat en Arts Aplicades i Oficis Artístics corresponent al pla d’estudis de 1963 o del pla experimental.

c) Títol de tècnic especialista o de tècnic superior, de les ensenyances de Formació Professional.

d) Haver superat altres estudis declarats equivalents a efectes acadèmics amb algun dels anteriors.

e) Estar en possessió d’una titulació universitària o equivalent.

2. A més dels requisits acadèmics arreplegats en l’apartat anterior, s’haurà de superar una prova específica d’accés que permeta demostrar les aptituds i els coneixements artístics necessaris per a cursar amb aprofitament les ensenyances, segons el que establix l’article 9 del present decret.

 

**Article 7. Accés sense requisits acadèmics**

1. Podran accedir a estes ensenyances aquells aspirants que, no tenint els requisits acadèmics, superen una prova d’accés.

2. En la prova d’accés, l’alumnat haurà d’acreditar la maduresa en relació amb els objectius del Batxillerat i les aptituds necessàries indicades en l’article 6.2 d’este decret. Els alumnes podran presentar-se a la prova d’accés si tenen com a mínim dènou anys complits l’any de la seua realització, o díhuit anys en el cas que acrediten estar en possessió d’un títol de tècnic relacionat amb aquell a què es desitja accedir. A estos efectes, s’entendran com a títols relacionats aquells que pertanguen a la mateixa família professional artística.

3. La prova d’accés per a l’alumnat que no tinga els requisits acadèmics constarà de dos parts, una part general i una altra d’específica. La part general avaluarà els coneixements i capacitats bàsiques de les matèries comunes del Batxillerat, i la part específica tindrà com a finalitat valorar les aptituds i els coneixements artístics necessaris per a cursar amb aprofitament les ensenyances del títol que es desitja cursar.

 

**Article 8. Organització i regulació de la prova per a l****’accés sense requisits acadèmics**

1. La conselleria competent en matèria d’educació convocarà, amb caràcter anual, les proves d’accés als cicles formatius d’Arts Plàstiques i Disseny, per mitjà de la publicació de la convocatória en el Diari Oficial de la Comunitat Valenciana.

2. La prova d’accés es realitzarà en el centre on l’alumnat desitge iniciar els seus estudis d’Arts Plàstiques i Disseny, sense perjuí que la conselleria competent en matèria d’educació puga habilitar altres centres docents per a la realització de la prova.

3. L’estructura de la part general de la prova d’accés al cicle formatiu de grau superior conduent al títol de Tècnic Superior d’Arts Plàstiques i Disseny en Gràfica Interactiva, que hauran de superar els alumnes i alumnes que no estiguen en possessió dels requisits acadèmics corresponents, serà la següent:

a) Primer exercici. Desenrotllament per escrit d’un comentari de text i contestació de qüestions que es formulen a l’alumnat a partir del text.

En este exercici es valorarà la competència lingüística de l’alumnat en relació amb el currículum de Batxillerat.

b) Segon exercici. Qüestions relatives a les matèries comunes, d’àmbit no lingüístic, própies del currículum del Batxillerat.

En este exercici es valorarà la consecució dels objectius del Batxillerat, pel que fa a les matèries comunes no lingüístiques, així com el grau de maduresa de l’aspirant quant a la correcta comprensió de conceptes, la utilització del llenguatge i la capacitat d’anàlisi i síntesi.

4. La part específica de la prova d’accés al cicle formatiu de grau superior conduent al títol de Tècnic Superior d’Arts Plàstiques i Disseny en Gràfica Interactiva tindrà l’estructura següent:

a) Primer exercici. Qüestions relatives a História de l’Art, a partir d’un text escrit i/o la documentació gràfica o audiovisual que es facilite a l’alumnat. En este exercici es valorarà el nivell de coneixements artístics i la sensibilitat davant les creacions artístiques i funcionals, així com la maduresa del criteri estètic.

b) Segon exercici. Realització de diversos esbossos sobre un tema proposat, i realització posterior d’un dels esbossos a color.

En este exercici es valoraran les aptituds com la sensibilitat artística, la creativitat, la capacitat compositiva i comunicativa, i el sentit de la funcionalitat.

c) Tercer exercici. A partir d’un dels esbossos realitzats en l’exercici anterior, s’executarà una pràctica adaptada a la realitat material del cicle formatiu regulat en este decret.

En este exercici es valoraran les aptituds següents: la destresa específica, les capacitats d’observació, expressivitat, percepció i composició formal.

5. Les qualificacions de cada exercici i de cada part de la prova d’accés s’expressaran en termes numèrics, utilitzant per a aixó l’escala de zero a deu amb dos decimals, sent necessari obtindre una qualificació igual o superior a cinc per a la superació de cada part o exercici. La qualificació final de cada part de la prova serà la mitjana aritmètica de les qualificacions obtingudes en els seus diferents exercicis, sempre que hagen sigut superats en la seua totalitat. Al seu torn, la qualificació de la prova d’accés per a l’alumnat que accedix sense requisits acadèmics serà la mitjana aritmètica de la qualificació de la part general i de la part específica.

6. Les proves d’accés a les ensenyances professionals d’arts plàstiques i disseny de grau mitjà i de grau superior, tindran validesa en tot el territori nacional.

7. La superació de la part general de la prova d’accés tindrà efectes i validesa per a posteriors convocatóries. No obstant aixó, la part específica de la prova d’accés tindrà validesa únicament per a accedir en el curs acadèmic per al qual es realitze la prova esmentada.

8. Podran quedar exempts de realitzar la part general de la prova els qui hagen superat la prova d’accés a la universitat per a majors de 25 anys, i així ho sol·liciten.

9. Estaran exempts de realitzar la part específica els qui acrediten una experiència laboral mínima d’un any en l’àmbit de la comunicació gràfica i audiovisual, en llocs de treball relacionats directament amb les competències professionals del cicle formatiu a què desitgen accedir. Esta experiència laboral s’acreditarà a través d’una certificació de l’empresa on s’haja adquirit l’experiència laboral, on conste expressament la duració del contracte, l’activitat exercida i el període de temps en què s’ha realitzat l’activitat esmentada. En el cas de treballadors per compte propi, s’acreditarà per mitjà d’una certificació d’alta en el cens d’obligats tributaris. En ambdós casos, també s’haurà d’aportar un certificat de vida laboral.

 

**Article 9. Prova específica d****’accés per a aspirants amb requisits acadèmics i exempcions**

1. Els qui estiguen en possessió dels requisits acadèmics d’accés a què es referix l’article 6 d’este decret, hauran de superar a més una prova específica d’accés per a poder matricular-se en les respectives ensenyances.

2. La conselleria competent en matèria d’educació convocarà, amb caràcter anual, les proves específiques d’accés als cicles formatius d’Arts Plàstiques i Disseny per als qui estiguen en possessió dels requisits acadèmics corresponents, per mitjà de la publicació de la convocatória en el Diari Oficial de la Comunitat Valenciana.

3. La prova d’accés es realitzarà en el centre on l’alumnat desitge iniciar els seus estudis d’Arts Plàstiques i Disseny, sense perjuí que la conselleria competent en matèria d’educació puga habilitar altres centres docents per a la realització de la prova.

4. La prova específica d’accés al cicle formatiu de grau superior conduent al títol de Tècnic Superior d’Arts Plàstiques i Disseny en Gràfica Interactiva tindrà l’estructura que es definix en l’article 8.4 d’este decret.

5. Les qualificacions de cada exercici de la prova específica d’accés s’expressaran en termes numèrics, utilitzant per a aixó l’escala de zero a deu amb dos decimals, i serà necessari obtindre una qualificació igual o superior a cinc per a la superació de cada exercici. La qualificació final de la prova serà la mitjana aritmètica de les qualificacions obtingudes en els seus diferents exercicis, sempre que hagen sigut superats en la seua totalitat.

6. La superació de la prova específica d’accés tindrà validesa únicament per a accedir en el curs acadèmic per al qual es realitze la prova citada.

7. Estaran exempts de realitzar la prova específica d’accés, els qui acrediten estar en possessió d’algun dels requisits següents:

a) Títol de Tècnic Superior d’Arts Plàstiques i Disseny d’una família professional relacionada amb les ensenyances que es vagen a cursar, o títol declarat equivalent.

b) Títol de Batxiller, modalitat d’Arts, o títol de Batxillerat Artístic Experimental.

c) Títol superior d’Arts Plàstiques i títol superior de Disseny, en les seues diferents especialitats, o títols declarats equivalents.

d) Títol superior de Conservació i Restauració de Béns Culturals, en les seues diferents especialitats.

e) Llicenciatura en Belles Arts.

f) Arquitectura.

g) Enginyeria Tècnica en Disseny Industrial.

8. També estaran exempts de realitzar la prova específica d’accés els qui acrediten una experiència laboral mínima d’un any en l’àmbit de la comunicació gràfica i audiovisual, en llocs de treball relacionats directament amb les competències professionals del cicle formatiu a què desitgen accedir. Esta experiència laboral s’acreditarà a través d’una certificació de l’empresa on s’haja adquirit l’experiència laboral, on conste expressament la duració del contracte, l’activitat exercida i el període de temps en què s’ha realitzat l’activitat esmentada. En el cas de treballadors per compte propi, s’acreditarà per mitjà d’una certificació d’alta en el cens d’obligats tributaris. En ambdós casos, també s’haurà d’aportar un certificat de vida laboral.

 

**Article 10. Places vacants i admissió d****’alumnat**

1. L’accés a les ensenyances d’Arts Plàstiques i Disseny es realitzarà basant-se en els principis d’igualtat, mèrit i capacitat.

2. Per a l’adjudicació de les places oferides pels centres, caldrà ajustar-se a la qualificació d’accés obtinguda, que es computarà de la manera següent per a cada una de les tres vies alternatives d’accés següents:

a) Accés sense requisits acadèmics.

La qualificació d’accés serà l’obtinguda en la prova d’accés. En cas d’haver obtingut l’exempció en la part general o en la part específica, la qualificació d’accés serà la nota obtinguda en la part realitzada en la prova d’accés.

b) Accés amb requisits acadèmics i prova específica.

La qualificació d’accés serà l’obtinguda en la prova específica d’accés.

c) Accés directe.

Accediran per esta via les persones que estiguen en possessió dels requisits acadèmics i estiguen exemptes de la realització de la prova específica d’accés. La qualificació d’accés serà la nota mitjana del títol acreditatiu del compliment dels requisits acadèmics.

Les qualificacions als efectes d’accés a estes ensenyances s’expressaran en termes numèrics, en una escala de zero a deu amb dos decimals.

En cas de produir-se empats, es resoldrà segons la prelació següent:

- Candidat en situació de desocupació de llarga duració, acreditat per mitjà de certificació oficial expedida per l’organisme competent.

- Candidat de major edat.

3. L’admissió de l’alumnat en els cicles formatius de les ensenyances professionals d’Arts Plàstiques i Disseny es realitzarà d’acord amb els percentatges de reserva establits per a cada via d’accés i la disponibilitat de places que oferisquen els centres per a cada curs acadèmic.

4. En les convocatóries de proves d’accés, la conselleria competent en matèria d’educació determinarà els percentatges de reserva de places per als qui accedisquen per les vies d’accés sense requisits acadèmics i d’accés directe, i hauran de garantir, almenys, una reserva del 20 per cent de les places disponibles per a cada una d’elles. En cas d’existir places vacants en alguna quota de reserva de places, estes incrementaran el nombre de places de les quotes restants en els termes que indique la conselleria competent en matèria d’educació en la convocatória corresponent.

 

CAPÍTOL III. Ordenació general de les ensenyances

 

**Article 11. Organització dels móduls i distribució horària**

Els móduls d’este cicle formatiu s’organitzen en dos cursos acadèmics. La distribució de móduls en cada un dels dos cursos, la seua duració, l’assignació horària setmanal i l’assignació de crèdits ECTS corresponent, es concreta en l’annex I.

 

**Article 12. Módul de Projecte Integrat**

1. Les ensenyances conduents al títol de Tècnic Superior d’Arts Plàstiques i Disseny en Gràfica Interactiva disposa d’un módul de Projecte Integrat. El módul de Projecte Integrat en els cicles formatius de grau superior, té per objecte que els alumnes i les alumnes siguen capaços d’integrar, aplicar i valorar els coneixements, destreses i capacitats específics del camp professional de l’especialitat a través de la formalització i realització d’un projecte, adequat al nivell acadèmic cursat, que evidencie rigor tècnic, cultura plàstica, expressió artística i sensibilitat estètica i possibilitat de realització i viabilitat.

En tot cas, serà necessària l’avaluació positiva de tots els móduls restants abans de procedir a avaluar el módul de Projecte Integrat.

2. El módul de Projecte Integrat comptarà amb una tutoria individualitzada del professorat.

3. Les característiques generals del módul de Projecte Integrat del cicle formatiu de grau superior d’Arts Plàstiques i Disseny en Gràfica Interactiva, s’arrepleguen en l’annex II d’este decret, sense perjuí del que establix l’article 2.1 sobre el fet que els objectius específics, els continguts i els criteris d’avaluació d’este módul són els que figuren en l’annex I.

 

**Article 13. Fase de formació pràctica en empreses, estudis i tallers**

1. La fase de formació pràctica en empreses, estudis i tallers tindrà com a finalitat bàsica l’adquisició per part de l’alumnat d’una correcta maduresa professional. Així mateix, permetrà avaluar i verificar la competència de l’alumnat en situacions reals de treball i afavorir la seua inserció laboral. Per a aixó, les escoles fomentaran la col·laboració amb les empreses, estudis, tallers i altres entitats de l’àmbit local, regional i inclús autonómic. La fase de formació pràctica esmentada, en situació real de treball, no tindrà caràcter laboral i formarà part del currículum del cicle formatiu corresponent.

2. Per a les ensenyances conduents al títol de Tècnic Superior d’Arts Plàstiques i Disseny en Gràfica Interactiva, la duració i el desenrotllament de la fase de formació pràctica s’especifica en l’annex I. Esta formació en cap cas no tindrà caràcter laboral.

3. Amb caràcter general, l’alumnat realitzarà esta fase durant el tercer trimestre del segon curs acadèmic del cicle formatiu, i una vegada l’alumnat haja aconseguit l’avaluació positiva en tots els móduls, a excepció del módul de Projecte Integrat.

Amb caràcter general, s’establix un segon període anual que es desenrotllarà en el primer trimestre del curs acadèmic següent d’aquell en què s’haguera realitzat el primer període anual.

4. En l’última sessió d’avaluació prèvia a la realització de la fase de formació pràctica en empreses, estudis i tallers, l’equip docent decidirà quins alumnes poden cursar la fase de formació pràctica en empreses, estudis i tallers per complir els requisits establits.

5. El seguiment de la formació pràctica correspondrà al tutor o tutora de pràctiques designat per la direcció del centre, en col·laboració amb el responsable designat pel corresponent centre de treball. L’avaluació serà realitzada per tot l’equip docent, que prendrà en consideració el grau de compliment dels objectius i la valoració realitzada pel centre de treball per mitjà dels instruments i documents que determine la conselleria competent en matèria d’educació.

6. Si un alumne no supera la fase de formació pràctica en una primera convocatória, haurà de realitzar novament la formació esmentada, si bé ho farà en un centre de treball distint.

7. Podran sol·licitar davant de la conselleria competent en matèria d’educació l’exempció de la fase de formació pràctica en empreses, estudis o tallers, per experiència laboral en un camp professional directament relacionat amb el cicle formatiu, els qui acrediten una experiència laboral mínima d’un any, a temps complet o a temps parcial, en l’àmbit de la comunicació gràfica i audiovisual, en llocs de treball relacionats directament amb les competències professionals del cicle formatiu que es pretén cursar.

Esta experiència laboral s’acreditarà tal i com establix l’article 9.8.

Per a l’alumnat que obtinga l’exempció, en l’expedient acadèmic s’omplirà l’expressió «exempt/a».

 

**Article 14. Avaluació**

1. L’avaluació serà contínua i tant els criteris com els procediments d’avaluació aplicats pel professorat tindran en compte el progrés i la maduresa acadèmica de l’alumnat en relació amb les competències professionals característiques del títol, que constituïxen la referència per a definir els objectius generals del cicle formatiu; amb els objectius específics de cada módul; i amb els criteris d’avaluació de tots i cada un dels móduls.

2. L’aplicació del procés d’avaluació contínua de l’alumnat requerirà de la seua assistència regular a les classes i activitats programades. A l’efecte, els centres docents establiran el nombre màxim de faltes d’assistència de conformitat amb l’article 33 del Decret 39/2008, de 4 d’abril, del Consell, sobre la convivència en els centres docents no universitaris sostinguts amb fons públics i sobre els drets i deures de l’alumnat, pares, mares, tutors o tutores, professorat i personal d’administració i servicis.

3. L’avaluació també es realitzarà de forma diferenciada per móduls, prenent com a referència els objectius específics de cada módul expressats en termes de capacitats, destreses i competències, i els respectius criteris d’avaluació de cada un dels móduls.

4. Els resultats de l’avaluació final de cada módul s’expressaran d’acord amb una escala numèrica de zero a deu, considerant-se positives les qualificacions iguals o superiors a cinc, i negatives les restants. Per a la fase de formació pràctica en empreses, estudis i tallers, els resultats de l’avaluació s’expressaran en termes d’«apte-a/no apte-a».

5. L’equip docent del grup, actuant de forma col·legiada, i presidit pel tutor o tutora, es reunirà periódicament en sessions d’avaluació i qualificació, d’acord amb el que s’establisca en la concreció curricular inclosa en el projecte educatiu del centre. En l’avaluació de la formació pràctica en empreses, estudis i tallers, col·laborarà el responsable de la formació de l’alumnat, designat pel corresponent centre de treball durant el seu període d’estada en este. De cada una de les sessions d’avaluació s’alçarà la corresponent acta, en la qual constarà la relació de professorat assistent, un resum dels assumptes tractats i els acords adoptats, així com la informació que es transmetrà a l’alumnat, o bé als seus pares, mares o tutors legals si es tracta d’alumnat menor d’edat.

6. Les sessions d’avaluació tindran com a finalitat coordinar al professorat dels distints móduls i valorar el progrés de l’alumnat quant a l’obtenció dels objectius generals del cicle formatiu d’Arts Plàstiques i Disseny corresponent i dels objectius específics dels móduls.

7. En el primer curs, s’hauran de realitzar, almenys, una sessió d’avaluació inicial, abans de la finalització del mes d’octubre; dos sessions d’avaluació a la finalització del primer trimestre i del segon trimestre, respectivament, on es qualificaran els móduls formatius per a valorar el progrés de l’alumnat fins a eixe moment. A més es realitzaran dos avaluacions finals, una ordinària i una altra d’extraordinària.

8. En el segon curs tindran lloc, almenys, dos sessions d’avaluació a la finalització del primer trimestre i del segon trimestre, respectivament, on es qualificaran els móduls formatius per a valorar el progrés de l’alumnat fins a eixe moment; una sessió d’avaluació final ordinària després de la finalització del període lectiu, i prèvia a la realització de la fase de formació pràctica en empreses, estudis i tallers; i una sessió d’avaluació final extraordinària. Així mateix, els centres realitzaran sessions d’avaluació després de la conclusió de cada període habilitat per a dur a terme la fase de formació pràctica en empreses, estudis i tallers, on avaluaran, en primer lloc, el módul de Projecte Integrat i a continuació, si escau, la fase de formació pràctica.

9. Els móduls formatius de la mateixa denominació en primer i segon curs, de les ensenyances regulades en este decret, tindran caràcter progressiu. A l’efecte, els móduls formatius de segon curs seran considerats incompatibles als efectes d’avaluació, en el cas que prèviament no s’haja superat el de primer curs amb la mateixa denominació.

10. El módul de Projecte Integrat tindrà la consideració d’incompatible als efectes d’avaluació fins que es produïsca la superació de tots els móduls restants.

 

**Article 15. Promoció i titulació**

1. L’alumnat podrà promocionar del primer al segon curs del cicle formatiu corresponent quan haja obtingut avaluació positiva en móduls la càrrega lectiva dels quals sume, almenys, el 75 % del primer curs.

2. La superació del cicle formatiu d’Arts Plàstiques i Disseny per part de l’alumne o alumna requerirà l’avaluació positiva de tots els móduls que el componen, així com l’obtenció de la qualificació d’«apte/a» en la fase de formació pràctica en empreses, estudis i tallers.

3. Una vegada superat el cicle formatiu, es procedirà al càlcul de la seua nota mitjana final, que serà la mitjana aritmètica de les notes mitjanes ponderades dels distints móduls que el componen, expressada amb dos decimals. La nota mitjana ponderada de cada módul es computarà multiplicant el nombre de crèdits del módul per la qualificació final obtinguda en este, i dividint el resultat entre el nombre total de crèdits cursats.

No es computarà la fase de formació pràctica en empreses, estudis i tallers als efectes del càlcul de la nota mitjana final del cicle formatiu, ni tampoc aquells móduls que hagen sigut objecte de convalidació i/o exempció.

 

**Article 16. Convocatóries i permanència**

1. L’alumnat disposarà d’un nombre màxim de quatre convocatóries per a la superació de cada módul. Per a la superació de la fase de formació pràctica en empreses, estudis i tallers, el nombre màxim de convocatóries serà de dos.

2. Tindran consideració de convocatóries aquelles avaluacions finals en què l’alumnat siga qualificat, de tal manera que, amb caràcter general, l’alumnat disposarà de dos convocatóries en cada curs acadèmic. Si un alumne o alumna no es presentara a una prova d’avaluació final, obtindrà una qualificació de zero punts i la convocatória corresponent serà computada als efectes de permanència en les ensenyances.

3. Amb caràcter excepcional, l’alumnat que no supere algun módul després d’haver esgotat el nombre màxim de quatre convocatóries per a la seua superació, podrà sol·licitar davant la conselleria competent en matèria d’educació una convocatória extraordinària, sempre que acredite documentalment que hi ha motius de malaltia, discapacitat, o altres que impedisquen el normal desenrotllament dels estudis, com les establides en la Llei Orgànica 1/2004, de 28 de desembre, de Mesures de Protecció Integral contra la Violència de Gènere. Esta mesura excepcional no serà aplicable a la fase de formació pràctica en empreses, estudis i tallers.

4. L’alumnat podrà sol·licitar l’anul·lació de la seua matrícula amb la sol·licitud prèvia per escrit davant la direcció del centre docent, per a la seua resolució, amb anterioritat a la segona avaluació trimestral, o en el cas que l’alumnat només es trobe matriculat en la fase de formació pràctica en empreses, estudis i tallers, amb anterioritat al seu inici. L’anul·lació de la matrícula de l’alumnat suposarà la pèrdua dels drets d’assistència a classe i avaluació, i en cap cas no implicarà la devolució de les taxes de matrícula. En conseqüència, per a eixe curs acadèmic, qualsevol qualificació o avaluació prèvia de l’alumnat perdrà la seua validesa i les convocatóries del curs esmentat no computaran quant a la permanència en l’etapa.

5. L’alumnat podrà sol·licitar la renúncia a la convocatória d’avaluació final d’un o més móduls i/o de la fase de formació pràctica en empreses, estudis i tallers, sense que esta mesura implique l’anul·lació de la seua matrícula, i amb la finalitat que la convocatória corresponent no li siga computada als efectes de permanència en l’etapa. La sol·licitud perquè s’admeta la renúncia a la convocatória es presentarà amb una antelació mínima d’un mes a la data de l’avaluació final del módul o els móduls afectats per la renúncia. La sol·licitud de renúncia es formalitzarà per escrit davant la direcció del centre, per a la seua resolució, i s’haurà d’al·legar circumstàncies de malaltia, discapacitat, incorporació a un lloc de treball, obligacions de tipus familiar o social o altres circumstàncies de força major, que impedisquen una dedicació normal a l’estudi. La renúncia a la convocatória es reflectirà en els documents d’avaluació amb l’expressió de «renúncia».

 

**Article 17. Documents oficials d****’avaluació i de mobilitat**

1. Els documents bàsics d’avaluació en estes ensenyances, tots ells amb caràcter oficial, són: l’expedient acadèmic personal, que s’acredita per mitjà de la certificació acadèmica personal; les actes d’avaluació; i els informes d’avaluació individualitzats. En els documents esmentats es farà referència al títol cursat en este decret.

2. L’expedient acadèmic personal és el document oficial d’avaluació que conté tota la informació relativa al procés d’avaluació de l’alumnat. Hi figuraran els dades identificatives de l’alumnat, les seues dades personals, el número d’identificació de l’alumnat, la via d’accés a les ensenyances, les dades de matrícula, els resultats d’avaluació, les mesures d’adaptació curricular, si és el cas, la nota mitjana, i quantes altres informacions determine la conselleria competent en matèria d’educació.

3. La certificació acadèmica personal tindrà efectes acreditatius de la informació continguda en l’expedient acadèmic personal de l’alumnat, i serà expedida per la Secretaria dels centres. En alló que s’ha referit als resultats de l’avaluació, arreplegarà el curs acadèmic, les qualificacions obtingudes en la convocatória ordinària, i si és el cas, en la convocatória extraordinària, els móduls formatius que hagen sigut objecte de convalidació i/o exempció, així com les anul·lacions de matrícula i renúncies de convocatória.

4. En les actes d’avaluació figurarà la relació nominal de tot l’alumnat matriculat en un determinat curs d’un cicle formatiu, junt amb la qualificació obtinguda en cada un dels móduls en què es troba matriculat, l’expressió de si es tracta de la convocatória ordinària o extraordinària, i si és el cas, la qualificació obtinguda en la fase de formació pràctica en empreses, estudis i tallers. Les actes d’avaluació hauran de ser firmades per tot l’equip docent.

5. Quan un alumne o alumna es trasllade a un altre centre, el tutor o tutora consignarà en un informe d’avaluació individualitzat tota aquella informació que resulte necessària per a la continuïtat del procés d’aprenentatge. Este informe i la certificació acadèmica personal tindran la consideració de documents bàsics de mobilitat, ja que garantixen la mobilitat acadèmica i territorial de l’alumnat.

 

**Article 18. Correspondència amb la pràctica laboral**

1. Podran ser objecte d’exempció per la seua correspondència amb la pràctica laboral els móduls formatius detallats en l’annex VI d’este decret, sempre que s’acredite, almenys, un any, a temps complet o a temps parcial, d’experiència relacionada amb els coneixements, capacitats i destreses, i si és el cas unitats de competència, própies dels móduls esmentats.

2. Segons el que disposa l’article 13.7 d’este decret, podrà determinar-se l’exempció total o parcial de la fase de formació pràctica en empreses, estudis o tallers, sempre que s’acredite una experiència laboral, almenys, d’un any, a temps complet o a temps parcial, en un camp professional directament relacionat amb el cicle formatiu regulat en este decret.

3. Correspondrà a la conselleria competent en matèria d’educació resoldre les exempcions a què es referixen els apartats anteriors, amb la sol·licitud prèvia de les persones interessades en els centres docents on es troben matriculades, tenint el silenci administratiu efecte desestimatori. Contra la resolució desestimatória, que serà motivada, cabrà interposar recurs d’alçada davant l’órgan jeràrquic superior d’aquell que va dictar l’acte, en el termini d’un mes a comptar de l’endemà de la notificació, la resolució del qual posarà fi a la via administrativa.

Esta experiència laboral s’acreditarà tal i com establix l’article 9.8.

4. Els móduls formatius que siguen objecte d’exempció figuraran en l’expedient acadèmic de l’alumnat amb l’expressió «exempt/a». Estos móduls no seran tinguts en compte per al càlcul de la nota mitjana del cicle formatiu corresponent.

 

**Article 19. Convalidacions**

1. Seran objecte de convalidació els móduls formatius del cicle formatiu de Gràfica Interactiva regulat en este decret per móduls de cicles formatius de grau superior de la família professional de Comunicació Gràfica i Audiovisual, segons el que disposa l’annex IV d’este decret.

2. Seran objecte de convalidació els móduls formatius del cicle formatiu de Gràfica Interactiva regulat en este decret per móduls de cicles formatius de grau superior de la família professional de Disseny Gràfic regulats en el Reial Decret 1456/1995, d’1 de setembre, segons el que disposa l’annex V d’este decret.

3. El módul professional de Formació i orientació laboral serà objecte de convalidació sempre que s’haja superat en un cicle formatiu d’Arts Plàstiques i Disseny.

4. El módul formatiu d’Idioma Estranger es podrà convalidar sempre que s’acredite, almenys, una de les situacions següents:

a) Tindre superat el mateix módul en un cicle formatiu d’Arts Plàstiques i Disseny.

b) Acreditar un nivell de coneixement de la llengua estrangera del módul formatiu corresponent al nivell B1 del Marc Comú Europeu de Referència per a les Llengües.

5. Les convalidacions esmentades seran reconegudes per la conselleria competent en matèria d’educació, amb la sol·licitud prèvia de les persones interessades en els centres docents on es troben matriculades, amb anterioritat a la finalització del mes d’octubre. Contra la resolució desestimatória, que serà motivada, cabrà interposar recurs d’alçada davant de l’órgan jeràrquic superior d’aquell que va dictar l’acte, en el termini d’un mes a comptar de l’endemà de la notificació, la resolució del qual posarà fi a la via administrativa. El silenci administratiu tindrà efecte desestimatori.

6. Quant a qualsevol altre supósit de convalidació no previst en els apartats anteriors d’este article, caldrà ajustar-se al que disposa l’article 23 del Reial Decret 596/2007, de 4 de maig, pel qual s’establix l’ordenació general de les ensenyances professionals d’Arts Plàstiques i Disseny.

7. Si les sol·licituds es resolen favorablement, en els móduls objecte de convalidació figurarà l’expressió «convalidat». Estos móduls no seran tinguts en compte per al càlcul de la nota mitjana del cicle formatiu corresponent.

 

CAPÍTOL IV. Professorat i centres

 

**Article 20. Professorat i atribució docent**

1. Les competència docent dels funcionaris pertanyents al cos de professors d’Arts Plàstiques i Disseny per a la impartició dels móduls corresponents a les ensenyances del cicle formatiu de grau superior de Gràfica Interactiva són les previstes en l’annex III d’este decret.

2. El módul formatiu d’Idioma Estranger serà impartit per professorat pertanyent als cossos de catedràtics i de professors d’Ensenyança Secundària, ambdós de l’especialitat de la llengua estrangera que s’impartisca.

3. En els centres privats, els diferents móduls seran impartits pel professorat que acredite les condicions de titulació i qualificació específica establides per la normativa bàsica d’aplicació i el desenrotllament que en realitze, en l’àmbit de les seues competències, la conselleria competent en matèria d’educació.

4. Els plans de formació del professorat d’ensenyances professionals d’Arts Plàstiques i Disseny que dissenye la conselleria competent en matèria d’educació, inclouran activitats formatives específiques o de caràcter transversal, relacionades amb l’esperit emprenedor, les tecnologies de la informació i de la comunicació, la capacitació en llengües estrangeres i tots aquells aspectes que contribuïsquen al desenrotllament curricular de les ensenyances regulades en este decret.

5. Per a la docència de certs continguts dels móduls, així com per a la impartició de cursos específics i d’especialització els continguts de la qual no se solapen amb els establits en l’annex I d’este decret, es podrà contractar professorat especialista en actiu. La seua contractació podrà ser de tipus administratiu o com a prestació de servicis al centre i d’acord amb el que disposa el Decret 296/1997, de 2 de desembre, del Govern Valencià, pel qual es regula el règim de contractació de professors especialistes.

 

**Article 21. Requisits mínims dels centres**

Els centres d’ensenyança que impartisquen el cicle formatiu d’Arts Plàstiques i Disseny regulat en este decret hauran de complir, quant als requisits referents a denominació, instal·lacions, condicions materials, centres integrats i relació numèrica, el que preveuen el Reial Decret 303/2010, de 15 de març, pel qual s’establixen els requisits mínims dels centres que impartisquen ensenyances artístiques regulades en la Llei Orgànica 2/2006, de 3 de maig, d’Educació; el Reial Decret 1428/2012, d’11 d’octubre, i les normes que dicte a l’efecte la conselleria competent en matèria d’educació.

 

DISPOSICIONS ADDICIONALS

 

**Primera. Accés a altres estudis**

1. El títol de Tècnic Superior d’Arts Plàstiques i Disseny en Gràfica Interactiva permetrà l’accés a qualsevol altre cicle formatiu de grau mitjà o superior de les ensenyances artístiques professionals, amb l’exempció de la prova específica en aquells casos previstos en l’article 15 del Reial Decret 596/2007, de 4 de maig, pel qual s’establix l’ordenació general de les ensenyances professionals d’Arts Plàstiques i Disseny.

2. El títol de Tècnic Superior d’Arts Plàstiques i Disseny en Gràfica Interactiva permetrà l’accés directe a les ensenyances artístiques superiors de Disseny, d’Arts Plàstiques i de Conservació i Restauració de Béns Culturals.

3. El títol de Tècnic Superior d’Arts Plàstiques i Disseny en Gràfica Interactiva permetrà l’accés als estudis universitaris de conformitat amb el que establix el Reial Decret 1892/2008, de 14 de novembre, pel qual es regulen les condicions per a l’accés als ensenyaments universitaris oficials de grau i els procediments d’admissió a les universitats públiques espanyoles.

4. El reconeixement de crèdits entre títols pertanyents a ensenyances d’educació superior i el títol de Tècnic Superior d’Arts Plàstiques i Disseny en Gràfica Interactiva es durà a terme de conformitat amb el Reial Decret 1618/2011, de 14 de novembre, excepte en els supósits de convalidació o reconeixement entre estudis d’una mateixa ensenyança o estudis de tècnic superior d’ensenyances distintes que es regiran per la seua normativa específica.

 

**Segona. Alumnat amb discapacitat**

La conselleria competent en matèria d’educació establirà les mesures oportunes quant a la igualtat d’oportunitats, la no-discriminació i l’accessibilitat de les persones amb discapacitat a estes ensenyances, de conformitat a la legislació sectorial vigent sobre discapacitat.

 

**Tercera. Títols**

Per a l’expedició de títols acadèmics i professionals corresponents a les ensenyances regulades en este decret, caldrà ajustar-se al que disposa la normativa de la conselleria competent en matèria d’educació.

 

**Quarta. Normes supletóries**

Per a totes aquelles qüestions no regulades en este decret o en les seues normes de desplegament, serà de caràcter supletori la normativa vigent quant a les ensenyances de Formació Professional.

 

**Quinta. Incidència en les dotacions de gasto**

La implementació i el posterior desplegament d’este decret no podrà tindre cap incidència en la dotació de tots i cada un dels capítols de gasto assignats a la conselleria competent en matèria d’educació, i en tot cas haurà de ser atés amb els mitjans personals i materials de la conselleria competent per raó de la matèria.

 

DISPOSICIÓ TRANSITÒRIA

 

**Única. Accés als ensenyaments** ****[1]****

Les instruccions d'accés que s'indiquen en el capítol II de la present norma quedaran derogades en el moment en què es publique la normativa específica que regule, amb caràcter general, les proves d'accés als ensenyaments professionals d'arts plàstiques i disseny.

 

DISPOSICIÓ DEROGATÒRIA

 

**Única. Derogació normativa**

Queden derogades totes les disposicions del mateix rang, o d’un rang inferior, que s’oposen al que establix este decret.

 

DISPOSICIONS FINALS

 

**Primera. Normes de desplegament**

S’autoritza la conselleria competent en matèria d’educació, cultura i esport per a dictar les disposicions que siguen necessàries per a l’aplicació i desenrotllament del que disposa este decret.

 

**Segona. Entrada en vigor**

Este decret entrarà en vigor l’endemà de la publicació en el Diari Oficial de la Comunitat Valenciana.

 

València, 10 d’octubre de 2014

 

El president de la Generalitat,

ALBERTO FABRA PART

 

La consellera d’Educació, Cultura i Esport,

MARÍA JOSÉ CATALÁ VERDET

 

 

 

ANNEX I  
 Currículum i descripció del perfil i del context professional del títol de Tècnic Superior d’Arts Plàstiques i Disseny en Gràfica Interactiva

 

1. Identificació del títol

1.1. Denominació: Tècnic Superior d’Arts Plàstiques i Disseny en Gràfica Interactiva

1.2. Nivell: grau superior de les ensenyances professionals d’Arts Plàstiques i Disseny.

1.3. Duració total del cicle: dos mil hores

1.4. Família professional artística: Comunicació Gràfica i Audiovisual

5.5. Referent europeu: CINE-5b (Classificació Internacional Normalitzada de l’Educació)

2. Perfil professional

2.1. Competència general

Idear i realitzar peces multimèdia de qualitat tècnica, artística i comunicativa.

Planificar i dur a terme projectes de productes interactius que integren i desenrotllen de forma óptima conceptes d’usabilitat d’interfícies, arquitectura de la informació i accessibilitat, grafisme digital, vídeo, so, etc., en funció dels objectius comunicatius de l’encàrrec.

Organitzar i dur a terme les diferents fases del projecte i els controls de qualitat corresponents fins a l’obtenció d’un producte multimèdia de la qualitat exigible a nivell professional.

2.2. Competències professionals

Comunicar eficientment idees i missatges per mitjà del llenguatge multimèdia.

Dotar el producte gràfic interactiu dels elements persuasius, informatius i/o identificatius adequats als objectius de l’encàrrec.

Gestionar elements gràfics de la interfície i seleccionar els recursos més adequats per a solucionar aspectes de configuració i instal·lació.

Planificar i dur a terme, de manera autónoma, projectes de gràfica interactiva amb el nivell de qualitat exigible professionalment.

Realitzar peces de gràfica interactiva en totes les seues fases i dur a terme els controls de qualitat corresponents per a l’obtenció d’un producte multimèdia de qualitat tècnica, artística i comunicativa.

Elaborar normes d’aplicació i generar documents que faciliten la comprensió, gestió i posterior evolució del producte gràfic interactiu.

Seleccionar i utilitzar els recursos més adequats per a solucionar els aspectes formals, funcionals i tècnics d’un problema comunicatiu concret.

Transmetre per mitjà dels recursos del llenguatge multimèdia la informació adequada amb precisió i eficiència comunicativa.

Realitzar correctament els processos de producció.

Coordinar el treball que es derive o genere a partir d’estes responsabilitats.

Conéixer i complir la normativa que regula l’activitat professional.

3. Context professional

3.1. Àmbit professional

Pot desenrotllar la seua activitat com a professional autónom, associat o contractat per compte d’altri.

Realitza, parcialment o totalment, com a professional especialista peces interactives per al sector de servicis i de producció multimèdia.

Elabora propostes i projectes de gràfica interactiva per encàrrec d’empreses, estudis de disseny o institucions.

Pot exercir les seues competències professionals com a treballador independent o dependent interpretant les idees d’altres professionals.

3.2. Sectors productius

Pot exercir la seua professió en l’àmbit públic o privat, en empreses dedicades a la comunicació, agències, estudis de disseny, empreses, organismes públics i institucions d’altres sectors que així ho requerisquen.

Pot realitzar productes interactius com a activitat artística independent.

3.3. Ocupacions i llocs de treball rellevants

Professional qualificat per a exercir els següents llocs de treball i ocupacions:

Realització de productes interactius per mitjà d’instruments i metodologies web i multimèdia, per a diferents objectius comunicatius requerits per empreses o institucions.

Disseny i desenrotllament web.

Domini de les ferramentes de creació, programació i gestió en entorns gràfics i multimèdia.

Creació i producció de continguts interactius, accessibilitat, usabilitat i disseny d’interfícies.

Col·laboració especialista en realització multimèdia en equips multidisciplinaris.

Gestió de projectes multimèdia en equip multidisciplinari.

4. Estructura del currículum

4.1. Objectius generals del cicle formatiu.

Identificar les necessitats comunicatives plantejades en una proposta multimèdia i valorar els recursos del llenguatge gràfic en el disseny dels interfícies i la interacció.

Valorar i integrar els elements informatius, identificatius i persuasius idonis en relació amb els objectius comunicatius del producte multimèdia.

Integrar en el projecte gràfic interactiu l’execució, organització, gestió i control del procés de producció multimèdia.

Planificar en el projecte de producte multimèdia el desenrotllament dels aspectes gràfics, funcionals, interactius, d’usabilitat i tècnics en funció dels objectius comunicatius.

Desenrotllar mètode, rigor i capacitat de comunicació per a la presentació i defensa d’una idea o un projecte de gràfica interactiva.

Interpretar l’evolució de les tendències gràfiques en multimèdia i de la interfície, i valorar els condicionants simbólics, culturals i comunicatius que contribuïxen a configurar la forma idónia del missatge.

Conéixer les especificacions tècniques en els processos d’edició i saber gestionar-les per a garantir la qualitat i competitivitat del producte interactiu en el mercat.

Seleccionar i produir les fonts i documentació necessària per a gestionar la realització del projecte multimèdia.

Realitzar peces interactives amb el nivell qualitat comunicacional, tècnica i artística exigible en el sector professional.

Adaptar-se en condicions de competitivitat als canvis tecnológics i organitzatius del sector.

Cercar, seleccionar i utilitzar fonts d’informació i formació contínua relacionades amb l’exercici professional.

Optimitzar recursos i dur a terme els controls de qualitat corresponents en les distintes fases de planificació, gestió i elaboració del projecte.

Comprendre i aplicar el marc legal i normatiu que regula i condiciona l’activitat professional.

Valorar i aplicar els principis de l’ètica professional en el desenrotllament de l’activitat professional, la seua gestió i administració.

 

4.2. Distribució horària de les ensenyances

 

|  |  |  |
| --- | --- | --- |
| *Estructura general* | *Hores lectives* | *Crèdits ECTS* |
| Móduls impartits en el centre educatiu | 1.850 | 112 |
| Fase de formació pràctica en empreses, estudis o tallers | 150 | 8 |
| Total hores d’ensenyança | 2.000 | 120 |

 

3.3.Formació en el centre educatiu 

4.3.1. Móduls corresponents a les ensenyances

 

|  |  |  |  |  |
| --- | --- | --- | --- | --- |
| Móduls formatius | Hores lectives | Sessions/setmana | | Crèdits ECTS |
| 1.ª | 2.ª |
| Fonaments de la Representació i l’Expressió Visual | 100 | 4 | - | 5 |
| Teoria de la Imatge | 50 | 2 | - | 3 |
| Mitjans Informàtics | 100 | 4 | - | 6 |
| Fotografia | 75 | 3 | - | 4 |
| História de la Imatge Audiovisual i Multimèdia | 75 | - | 3 | 4 |
| Recursos Gràfics i Tipogràfics | 150 | 3 | 3 | 7 |
| Llenguatge de Programació | 175 | 7 | - | 8 |
| Interfícies Gràfiques d’Usuari | 250 | 3 | 7 | 13 |
| Postproducció Fotogràfica | 75 | - | 3 | 4 |
| Llenguatge i Tecnologia Audiovisual | 200 | 2 | 6 | 11 |
| Projectes de Gràfica Interactiva | 300 | 5 | 7 | 24 |
| Formació i Orientació Laboral | 50 | 2 | - | 3 |
| Empresa i Iniciativa Emprenedora | 50 | - | 2 | 3 |
| Idioma Estranger | 100 | 2 | 2 | 5 |
| Projecte Integrat | 100 | - | 4 | 12 |
| Formació Pràctica en Empreses | 150 | - | - | 8 |
| Total | 2.000 | 37 | 37 | 120 |

 

4.3.2. Objectius, continguts i criteris d’avaluació dels móduls

 

Fonaments de la Representació i l’Expressió Visual

 

a) Objectius:

1. Analitzar els elements que configuren la representació de l’espai en un suport bidimensional i les interrelacions que s’establixen entre ells.

2. Utilitzar adequadament els elements i les tècniques própies del llenguatge plàstic i visual en la representació gràfica d’imatges.

3. Adequar la representació gràfica als objectius comunicacionals del missatge.

4. Comprendre els fonaments i la teoria del color, la seua importància en els processos de creació artística i plàstica i utilitzar-los de manera creativa en la representació gràfica de missatges.

5. Analitzar el color i els altres elements del llenguatge plàstic i visual presents en diferents imatges bidimensionals i tridimensionals.

6. Exercitar la capacitat d’invenció i ideació i desenrotllar la sensibilitat estètica i creativa.

b) Continguts:

1. Configuració de l’espai bidimensional. Elements formals, expressius i simbólics del llenguatge plàstic i visual.

2. Forma i estructura. Elements proporcionals.

3. Forma i composició en l’expressió bidimensional.

4. Fonaments i teoria de la llum i el color.

5. Valors expressius i simbólics del color.

6. Interacció del color en la representació creativa.

7. Instruments, tècniques i materials.

c) Criteris d’avaluació:

Es valorarà la capacitat de l’alumnat per a:

1. Representar imatges d’acord amb les tècniques i procediments expressius més idonis.

2. Analitzar, estructurar i representar l’espai compositiu d’una imatge a partir d’un plantejament previ.

3. Utilitzar adequadament la metodologia i els diversos materials i tècniques del dibuix en la representació gràfica de formes de la realitat o de la própia inventiva.

4. Explorar amb iniciativa i sensibilitat les possibilitats expressives del dibuix, del color i la composició i utilitzar-les de manera creativa en la realització d’imatges.

5. Utilitzar el color amb intencionalitat significativa i estètica en la representació gràfica d’idees i missatges.

6. Valorar argumentadament els aspectes formals, estètics i simbólics en una representació visual determinada.

 

Teoria de la Imatge

 

a) Objectius:

1. Identificar, valorar i interpretar imatges aplicant diferents models d’anàlisi.

2. Conéixer els principis teórics de la percepció visual.

3. Interpretar els codis significatius de la imatge.

4. Identificar i valorar la funció expressiva i comunicativa de la imatge en el seu context.

5. Identificar i analitzar les estratègies de comunicació en la imatge.

6. Conéixer els diferents àmbits i entorns de producció de la imatge fixa i en moviment.

b) Continguts:

1. La representació i els elements morfológics, dinàmics i mesurables de la imatge.

2. Identificació, anàlisi i valoració de la imatge.

3. Sintaxi visual.

4. La visualització de la realitat. Teories perceptives.

5. El signe: expressió i contingut. Denotació i connotació.

6. Tipus de signes. Propietats i convencions. Els signes i els seus valors significatius.

7. La comunicació visual. El procés comunicatiu.

c) Criteris d’avaluació:

Es valorarà la capacitat de l’alumnat per a:

1. Identificar els elements morfológics i sintàctics d’imatges donades.

2. Analitzar imatges d’acord amb els continguts expressius del llenguatge visual utilitzat i el seu significat.

3. Analitzar els conceptes i principis fonamentals de la percepció visual i explicar-los per mitjà de propostes de representació gràfica.

4. Proposar solucions gràfiques adequades a problemes de comunicació i valorar-les argumentadament.

5. Elaborar estratègies de comunicació visual per a la transmissió d’idees i missatges propis o assignats i explicar-les argumentadament.

 

Mitjans Informàtics

 

a) Objectius:

1. Analitzar l’evolució dels mitjans informàtics en la societat actual i la presència de les noves tecnologies en la realització i edició de la imatge multimèdia.

2. Conéixer els fonaments informàtics, la relació maquinari i programari i comprendre les seues característiques i funcions.

3. Comprendre i aplicar els conceptes fonamentals de la imatge digital vectorial i la imatge bitmap, el tractament de la tipografia digital, sistemes de color i formats adequats a cada necessitat.

4. Digitalitzar imatges, emmagatzemar-les i convertir-les a formats adequats.

5. Conéixer i utilitzar les aplicacions dels programes informàtics específics de disseny.

6. Utilitzar els mitjans informàtics com a instruments d’ideació, gestió i comunicació del propi treball.

b) Continguts:

1. Evolució de la informàtica i Internet. La societat de la informació. Programari lliure.

2. Sistemes operatius. Ordinador, perifèrics i xarxes, cloud computing.

3. Sistemes de colors, digitalització, vectorització, OCR. Tipografia digital.

4. Comunicació entre diferents entorns. Importació i exportació de fitxers.

5. La imatge vectorial. Programari de creació. L’àrea de treball. Ferramentes de dibuix.

6. Organització d’objectes: capes, agrupaments, màscares, estils.

7. La imatge bitmap. Programari de creació, tractament i gestió d’imatges bitmap i fotografia digital. Eines de dibuix.

8. Fotografia digital. Preparació de fitxers per a distribució i eixida.

9. Tipus de fitxers per a la distribució i eixida. Organització de la informació.

c) Criteris d’avaluació:

Es valorarà la capacitat de l’alumnat per a:

1. Valorar argumentadament l’evolució tecnológica i la importància de les noves tecnologies en els processos productius, industrials i artístics, i específicament en l’exercici professional del disseny gràfic en els seus distints àmbits.

2. Identificar els components físics i lógics d’un sistema informàtic.

3. Comprendre i utilitzar adequadament els diversos tipus de formats gràfics per a aplicacions gràfiques i multimèdia i les diferents possibilitats d’organitzar la informació.

4. Preparar els formats, resolució i grandària per a treballar en aplicacions gràfiques i multimèdia.

5. Diferenciar els formats d’imatge digital vectorial i bitmap i comprendre les seues característiques fonamentals.

6. Emprar amb destresa les ferramentes d’il·lustració vectorial i bitmap.

7. Seleccionar i utilitzar correctament els materials i equips informàtics en el desenrotllament del propi treball tant en el procés creatiu i projectual com en la comunicació.

 

Fotografia

 

a) Objectius:

1. Conéixer i dominar la tècnica i la tecnologia fotogràfica.

2. Comprendre el llenguatge fotogràfic, les seues dimensions i les seues particularitats.

3. Utilitzar la fotografia en projectes propis en el context de l’especialitat.

4. Saber gestionar imatges fotogràfiques adequades a projectes de gràfica interactiva.

b) Continguts:

1. El llenguatge fotogràfic, dimensions, finalitat, particularitats.

2. Els equips fotogràfics.

3. La presa fotogràfica. Condicionants tècnics, ambientals, estètics. Representació de l’espai i del temps.

4. La llum natural i artificial. Mesurament i il·luminació.

5. El color en la fotografia.

6. Gestió de fitxers fotogràfics. Edició i selecció de fotografies.

7. Processat i manipulació de les imatges.

8. Tractament formal i expressiu de la fotografia en l’àmbit de l’especialitat.

9. Els àmbits fotogràfics.

c) Criteris d’avaluació:

Es valorarà la capacitat de l’alumnat per a:

1. Utilitzar amb destresa els equips i les tècniques própies del mitjà fotogràfic.

2. Comprendre els mecanismes teoricoexpressius del mitjà fotogràfic i utilitzar-los amb una finalitat comunicativa.

3. Integrar la fotografia en la realització de projectes de gràfica interactiva bé siga com a ferramenta de creació o com a recurs expressiu i comunicatiu.

4. Valorar argumentadament la producció fotogràfica própia o aliena utilitzant criteris tècnics, artístics i comunicatius.

 

História de la Imatge Audiovisual i Multimèdia

 

a) Objectius:

1. Conéixer els orígens de la imatge en moviment i la seua evolució conceptual, estètica i tècnica.

2. Comprendre el llenguatge i les particularitats dels diferents mitjans i manifestacions de la comunicació audiovisual.

3. Conéixer l’evolució histórica, formal i tecnológica dels mitjans i la imatge audiovisual i multimèdia, i identificar els principals centres de producció, autors i obres.

4. Caracteritzar les diverses manifestacions de la comunicació audiovisual i la seua evolució en relació amb els conceptes estètics del context historicoartístic.

5. Relacionar l’evolució dels mitjans i tècniques audiovisuals i les noves tecnologies amb els aspectes formals i estètics de la imatge audiovisual i multimèdia.

6. Analitzar i valorar productes audiovisuals i multimèdia en la seua dimensió tecnológica, artística, comunicativa i expressiva.

7. Valorar imatges audiovisuals i multimèdia actuals basant-se en els coneixements historicoartístics i al seu propi gust i sensibilitat.

b) Continguts:

1. La imatge en moviment, antecedents i evolució. El dibuix animat. La fotografia i el moviment. El cinetoscopi i el cinematógraf. Llenguatge i característiques de cada mitjà.

2. Els gèneres cinematogràfics i la seua evolució. El llenguatge cinematogràfic en relació al context historicoartístic.

3. Recorregut per l’evolució histórica, tècnica i estètica del cine. La indústria i els grans estudis. Obres, tendències i autors més rellevants.

4. El cinema i els moviments artístics. Repercussions del llenguatge cinematogràfic. Influència del cine en els mitjans de comunicació i en el disseny gràfic.

5. La imatge audiovisual i multimèdia: recorregut evolutiu. Tendències i realitzacions actuals.

c) Criteris d’avaluació:

Es valorarà la capacitat de l’alumnat per a:

1. Analitzar i interpretar les variables formals, estilístiques i tècniques de la imatge audiovisual en relació amb el context historicoartístic en què es produïxen.

2. Relacionar el llenguatge artístic i formal de productes audiovisuals i multimèdia amb els moviments artístics corresponents, contextualitzar-los i identificar autors significatius.

3. Analitzar la influència de l’evolució tècnica i tecnológica en les característiques formals de peces audiovisuals i productes multimèdia.

4. Caracteritzar la producció audiovisual i multimèdia en l’actualitat en relació a les tendències estilístiques actuals més rellevants, utilitzant adequadament els conceptes i terminologia de l’assignatura.

5. Explicar la influència dels Mitjans de comunicació de masses i de les noves tecnologies de la comunicació en l’estètica de la imatge audiovisual i multimèdia actual.

6. Valorar i emetre un juí crític argumentat sobre productes audiovisuals actuals basant-se en el coneixement históric i les seues característiques tècniques, formals i comunicatives.

 

Recursos Gràfics i Tipogràfics

 

a) Objectius:

1. Identificar i analitzar els recursos comunicatius i expressius del disseny gràfic en els seus diferents àmbits.

2. Saber utilitzar la composició, la tipografia, el color i la imatge per a comunicar missatges i idees en suport interactiu.

3. Analitzar les característiques formals i funcionals de la tipografia i la composició tipogràfica.

4. Explorar les possibilitats comunicatives dels elements tipogràfics en la transmissió eficient de missatges i idees en suport digital.

5. Saber estructurar el suport i ordenar els elements que participen en el discurs gràfic atenent als objectius comunicacionals de l’encàrrec.

6. Valorar les particularitats del suport interactiu amb relació a les possibilitats expressives i comunicatives dels recursos gràfics.

b) Continguts:

1. Recursos del disseny gràfic, les seues particularitats i aplicacions. Composició, color, imatge, tipografia: possibilitats comunicatives.

2. El signe escrit, el caràcter tipogràfic, identitat de les lletres. L’alfabet.

3. Tipografia. La forma dels caràcters. Estils i famílies de caràcters.

4. L’expressió gràfica de la paraula. Visualització.

5. Composició i llegibilitat tipogràfica.

6. Estructura de l’espai gràfic. Arquitectura gràfica.

7. Jerarquies compositives i informatives i èmfasi en la comunicació gràfica.

8. El missatge gràfic i el suport. Aspectes significatius. Particularitats del suport interactiu.

c) Criteris d’avaluació:

Es valorarà la capacitat de l’alumnat per a:

1. Comprendre les possibilitats formals i comunicatives de la composició, la tipografia, el color i la imatge i aplicar-les en supósits pràctics de l’especialitat.

2. Analitzar, descriure i valorar els elements formals dels caràcters i les seues implicacions com a imatges visuals.

3. Explorar diferents combinacions d’elements tipogràfics amb un objectiu comunicatiu en contextos interactius.

4. Definir propostes tipogràfiques adequades a supósits pràctics de l’especialitat utilitzant criteris formals, estètics i funcionals.

5. Estructurar adequadament l’espai i els elements gràfics i tipogràfics atenent a la jerarquia informativa i al suport digital.

6. Valorar críticament l’eficàcia comunicativa del missatge interactiu i dels recursos gràfics i tipogràfics utilitzats, basant-se en els coneixements del módul i al propi criteri.

 

Llenguatge de Programació

 

a) Objectius:

1. Dominar els conceptes bàsics de programació.

2. Dissenyar algoritmes i programes de la qualitat exigible professionalment en el context de supósits pràctics de l’especialitat.

3. Conéixer els distints tipus d’estructures: els fitxers i les bases de dades.

4. Conéixer els diferents tipus de bases de dades i els seus components.

5. Iniciar-se en la utilització de la metodologia de disseny conceptual de bases de dades i dels sistemes gestors de bases de dades.

b) Continguts:

1. Introducció a la Programació. Conceptes bàsics.

2. Tipus de dades, variables i operadors de programació, estructures de control, seqüencials i selectives, repetitives, funcions.

3. Fitxers, tipus d’accessos. Organització de fitxers.

4. Bases de dades. Tipus de bases de dades: jeràrquiques, relacionals i documentals. Sistemes de gestió de bases de dades. Llenguatges per a descriure i manipular les dades.

c) Criteris d’avaluació:

Es valorarà la capacitat de l’alumnat per a:

1. Utilitzar correctament la sintaxi i la semàntica d’una notació algorítmica.

2. Explicar amb precisió el comportament que haurà de tindre la solució de l’enunciat d’un problema, i dissenyar i implementar el programa corresponent.

3. Definir correctament els objectius i l’arquitectura dels sistemes de gestió de bases de dades.

4. Dissenyar i consultar una base de dades adequada a supósits pràctics de l’especialitat utilitzant la metodologia adequada.

 

Interfícies Gràfiques d’Usuari

 

a) Objectius:

1. Comprendre i valorar l’evolució de les interfícies i la seua importància en els processos productius i comercials.

2. Comprendre les variables que intervenen en els processos d’interacció de les persones amb els ordinadors, els permisos i restriccions d’una interfície d’usuari.

3. Analitzar les particularitats tècniques que intervenen en els processos d’interacció de les persones amb els ordinadors, les necessitats dels usuaris i les possibilitats que oferix la tecnologia per a adaptar la interfície a estes necessitats.

4. Conéixer els dispositius d’entrada i eixida.

5. Conéixer els procediments d’implementació d’interfícies d’usuari així com els tipus i tècniques de realització de prototips.

6. Especificar les característiques i condicionants fonamentals d’una interfície gràfica d’usuari.

7. Dissenyar i implementar una interfície gràfica d’usuari, en el context de l’especialitat.

8. Valorar el disseny d’interfícies gràfiques d’usuari utilitzant criteris tècnics i artístics.

b) Continguts:

1. Evolució de les interfícies d’usuari, les aplicacions, els sistemes operatius i internet.

2. Característiques d’una interfície. Normes estadístiques, socials, culturals, geogràfiques i acadèmiques per al desenrotllament d’interfícies.

3. El disseny d’una interfície gràfica d’usuari. Metodologies.

4. Mecanismes de percepció, aprenentatge, memória i models adaptats a l’usuari.

5. Usabilitat, flexibilitat i consistència.

6. Tècniques d’avaluació de la usabilitat.

7. Dispositius d’entrada i eixida.

8. Estils i paradigmes d’interacció. Ús de metàfores segons les necessitats de les aplicacions.

9. Principis de disseny que intervenen en la realització d’una interfície gràfica d’usuari, prototip i estàndards.

c) Criteris d’avaluació:

Es valorarà la capacitat de l’alumnat per a:

1. Valorar raonadament la importància de les interfícies en els processos productius i comercials, utilitzant adequadament el vocabulari de l’assignatura.

2. Definir les variables que intervenen en els processos d’interacció de les persones amb els ordinadors.

3. Explicar els principis de disseny, les característiques gràfiques i les normes fonamentals per al desenrotllament d’una interfície d’usuari.

4. Realitzar el prototip d’una interfície gràfica d’usuari, en el context de l’especialitat, aplicant els conceptes d’usabilitat i accessibilitat, els principis de disseny i la gràfica més adequada perquè la IU s’adapte als objectius comunicacionals i complisca amb els estàndards corresponents.

5. Avaluar argumentadament la qualitat tècnica i artística de diverses interfícies d’usuari utilitzant els conceptes aportats per l’assignatura.

 

Postproducció Fotogràfica

 

a) Objectius

1. Conéixer i dominar l’edició i el retoc fotogràfic.

2. Aplicar la postproducció fotogràfica en projectes propis de l’especialitat.

3. Emprar correctament l’ajust fotogràfic. Controls de qualitat de la imatge: brillantor, contrast, to, saturació, enfocament,…

4. Saber gestionar imatges fotogràfiques adequades a projectes de gràfica interactiva.

b) Continguts

1. Gestió del color: Modes de color. Calibratge dels monitors. Espais de treball. Activació i configuració de la gestió de color. Ajustos per a imatges jpg, tiff i raw.

2. Eines de retoc digital per a fotografia: Ajustos en la imatge. Seleccions, màscares, accions i presets. Ajustos de color

3. L’edició no destructiva: fusió de capes, filtres i objectes intel·ligents.

4. Aplicació del retoc digital a diferents gèneres fotogràfics. Cirurgia estètica digital, correcció de perspectives, etc.

5. Filtres d’efectes especials en diferents programes fotogràfics.

6. Creació digital d’imatges d’Alt Rang Dinàmic.

7. Correccions tècniques. Correcció de lent. Enfocament i desenfocament. Profunditat de camp. El soroll digital.

8. El revelat raw i la gestió de fitxers.

c) Criteris d’avaluació

Es valorarà la capacitat de l’alumnat per a:

1. Utilitzar amb destresa els programes d’edició i retoc propis del mitjà fotogràfic.

2. Integrar la fotografia en la realització de projectes de gràfica Interactiva, bé siga com a ferramenta de creació o com a recurs expressiu i comunicatiu.

3. Valorar argumentadament la producció fotogràfica própia o aliena utilitzant criteris tècnics, artístics i comunicatius.

4. Conéixer i emprar correctament la terminologia específica del módul.

5. Mostrar capacitat crítica per a emetre un juí estètic i tècnic argumentat, amb relació a imatges fotogràfiques.

 

Llenguatge i Tecnologia Audiovisual

 

a) Objectius:

1. Comprendre l’evolució i el llenguatge de la imatge en moviment i analitzar els codis i dimensions del llenguatge audiovisual.

2. Conéixer la sintaxi i la semàntica de la gràfica audiovisual, les característiques própies del mitjà audiovisual i les seues diferències amb altres mitjans.

3. Explorar les possibilitats expressives i artístiques de la narració audiovisual i aplicar-les en la realització de peces multimèdia.

4. Manejar la tècnica i la tecnologia bàsica de realització de peces audiovisuals.

5. Analitzar i valorar productes multimèdia i emetre un juí crític argumentat sobre les realitzacions própies i alienes.

6. Interpretar i realitzar treballs en el mitjà audiovisual dins del context de l’especialitat.

7. Utilitzar adequadament la terminologia própia de l’assignatura.

8. Desenrotllar la capacitat de comunicació gràfica, la inventiva i expressivitat personals.

b) Continguts:

1. Teories sobre el missatge audiovisual. Característiques, diferenciació i evolució dels mitjans audiovisuals. El mitjà televisiu.

2. La comunicació audiovisual i multimèdia. Dimensions, funcions i organització del missatge.

3. Fonaments tecnológics dels mitjans audiovisuals. Tecnologia vídeo i digital. Elements tècnics dels equips audiovisuals.

4. El llenguatge audiovisual. Retórica narrativa i retórica visual. L’ordenació de l’espai i del temps representat. Transició i continuïtat. Articulacions espai-temporals. El muntatge. La llibertat formal.

5. Altres elements de la imatge audiovisual: il·luminació, so, escenografia.

6. Fases en l’elaboració d’una peça audiovisual per a suport multimèdia.

7. Els gèneres i els productes audiovisuals.

c) Criteris d’avaluació:

Es valorarà la capacitat de l’alumnat per a:

1. Identificar i analitzar les dimensions i funcions del llenguatge audiovisual en missatges i productes específics de l’especialitat.

2. Explicar i exemplificar els recursos expressius i narratius del llenguatge audiovisual utilitzant amb propietat els conceptes i terminologia de l’assignatura.

3. Realitzar propostes audiovisuals, tècnicament correctes, de supósits pràctics de l’especialitat, duent a terme adequadament les distintes fases del procés.

4. Saber utilitzar amb destresa els equips i les tècniques própies del mitjà audiovisual.

5. Saber editar àudio i vídeo.

6. Explorar amb iniciativa les possibilitats tècniques, expressives i comunicatives de les tecnologies audiovisuals i aplicar-les de manera creativa en la creació de missatges interactius propis o assignats.

7. Emetre un juí estètic i tècnic argumentat amb relació a productes audiovisuals.

 

Projectes de Gràfica Interactiva

 

a) Objectius:

1. Comprendre les particularitats de la comunicació, del disseny i dels recursos gràfics per als distints suports electrónics.

2. Planificar i desenrotllar el procés projectual de documents interactius i realitzar els controls de qualitat que permeten solucionar els problemes tècnics, artístics i comunicatius que es presenten.

3. Dominar l’edició electrónica en web i altres suports multimèdia per a la difusió d’informació i aplicar-los en supósits pràctics de l’especialitat.

4. Aplicar els conceptes i procediments bàsics de creació de pel·lícules interactives en la realització de productes multimèdia propis de l’especialitat.

5. Utilitzar les tecnologies de so i vídeo i els formats de treball i finals en la realització de documents interactives.

6. Aplicar, en el context de l’especialitat, els conceptes bàsics de programació de les ferramentes multimèdia utilitzant llenguatges d’autor.

7. Aplicar, en el context de l’especialitat, els principis i les pràctiques essencials del disseny, la producció, l’organització del treball i la difusió de sistemes interactius.

8. Dominar les tecnologies necessàries per al desenrotllament de documents interactius de la qualitat exigible a nivell professional.

9. Planificar correctament la realització de les diferents fases d’un projecte de gràfica interactiva i desenrotllar-lo fins a l’obtenció d’un producte final de qualitat tècnica, artística i comunicativa.

10. Valorar la realització de peces interactives com una oportunitat d’experimentació, creativitat, comunicació i expressió artística personal.

11. Emetre un juí crític argumentat respecte al propi treball i els resultats obtinguts.

12. Conéixer la normativa específica d’aplicació a la seua especialitat.

b) Continguts:

1. La gràfica interactiva i la seua vinculació amb els diferents àmbits del disseny, interrelacions. Particularitats en la utilització d’elements gràfics en suport electrónic.

2. Metodologies de projectació, enfocaments creatius. El projecte de gràfica interactiva. Especificacions i definició del missatge. Planificació i realització gràfica. Control de qualitat. Implementació. Prototips. Aspectes económics.

3. Memória i comunicació del projecte. Presentació i argumentació. Valoració crítica.

4. Estructura del document HTML i CSS.

5. Planificació, disseny, creació i manteniment d’un document interactiu. Arquitectura de la informació. Criteris d’avaluació web.

6. Entorn de treball en aplicacions multimèdia.

7. Eines i llenguatges d’autor, paradigmes, interactivitat, programació orientada a esdeveniments.

8. Disseny i producció de documents interactius de diferent funcionalitat i per a distints àmbits.

9. Distribució d’aplicacions multimèdia.

10. Normativa específica d’aplicació a l’especialitat.

c) Criteris d’avaluació:

Es valorarà la capacitat de l’alumnat per a:

1. Saber definir conceptual, formal i funcionalment el projecte gràfic interactiu atenent a les especificacions de l’encàrrec.

2. Seleccionar i aplicar la metodologia projectual més adequada a l’encàrrec.

3. Planificar el projecte de gràfica interactiva i dur a terme correctament totes les seues fases fins a l’obtenció del document interactiu més eficient des del punt de vista comunicatiu.

4. Valorar els condicionants dels processos d’interacció amb la informació i l’accessibilitat, i prendre’ls en compte en la realització de la peça interactiva.

5. Utilitzar adequadament les ferramentes de creació, autoria i publicació multimèdia, així com tots aquells instruments tecnológics propis de l’especialitat.

6. Utilitzar en la realització del document interactiu, imatges, gràfics, textos, àudio i vídeo per a la publicació de fitxers optimitzats per a la xarxa.

7. Realitzar el producte interactiu duent a terme el control de qualitat corresponent a cada moment a fi de garantir la funcionalitat de l’aplicació i la qualitat gràfica i comunicativa del missatge.

8. Atindre’s en els projectes a la normativa vinculada a l’exercici professional com per exemple la relativa al dret a la intimitat, a l’honor i a la própia imatge.

 

Formació i Orientació Laboral

 

a) Objectius:

1. Analitzar i interpretar el marc legal del treball i conéixer els drets i obligacions que es deriven de les relacions laborals.

2. Conéixer els requisits i condicionants legals per a organitzar i gestionar una petita o mitjana empresa, considerant els factors de producció, jurídics, mercantils i sociolaborals.

3. Identificar les distintes les vies d’accés al mercat de treball i a la formació permanent, així com conéixer els organismes institucionals, nacionals i comunitaris dedicats a estos fins.

4. Comprendre i aplicar les normes sobre seguretat i higiene laboral i desenrotllar sensibilitat cap a la protecció al medi ambient, com a factors determinants de la qualitat de vida.

b) Continguts:

1. El marc jurídic de les relacions laborals. Estatut dels treballadors i regulació específica. Prestacions de la Seguretat Social i desocupació.

2. Sistemes d’accés al món laboral. El mercat de treball: estructura. Tècniques i organismes que faciliten la inserció laboral. Iniciatives per al treball per compte propi. La formació permanent.

3. L’empresa. Distints models jurídics d’empreses i característiques. Organització, administració i gestió. Obligacions jurídiques i fiscals.

4. Conceptes bàsics de màrqueting. L’organització de la producció, comercialització i distribució en l’empresa. Mètodes d’anàlisi de costos i el control de la qualitat.

5. El contracte. Modalitats de contracte de treball. Drets i deures derivats de la relació laboral. Modificació, suspensió i extinció del contracte de treball.

6. L’empresari individual. Tràmits per a l’inici de l’activitat empresarial. Pressupostos, taxacions i facturació de treballs.

7. Els drets de propietat intel·lectual i industrial. Registre de la propietat intel·lectual. Entitats de gestió: copyright i copyleft. Propietat industrial: els models i dibuixos industrials i artístics. Registre i procediment registral.

8. Els signes distintius: marca, rètol i nom comercial. Transmissibilitat.

9. Mesures de seguretat i higiene en el treball aplicables a la professió.

c) Criteris d’avaluació:

Es valorarà la capacitat de l’alumnat per a:

1. Analitzar la legislació i normativa vigent d’aplicació al món laboral i a la regulació empresarial en què s’integra esta especialitat professional.

2. Identificar les fonts i vies d’accés a l’ocupació i a la formació permanent directament relacionades amb la professió.

3. Saber dur a terme l’activitat empresarial tant en l’àmbit individual com societari.

4. Redactar el pla de creació i organització d’un taller artístic i/o d’una petita o mitjana empresa en què es consideren els aspectes jurídics i sociolaborals corresponents, els recursos materials i humans necessaris, les accions de màrqueting, comercialització i distribució dels productes i els mecanismes de seguretat laboral, ambiental i de prevenció de riscos exigits per a iniciar el seu funcionament.

5. Realitzar correctament contractes i emetre factures.

6. Conéixer les normes sobre seguretat i salut en el treball i les diferents tècniques de prevenció de riscos laborals.

7. Conéixer, identificar i aplicar la legislació sobre drets d’autor i registre de propietat intel·lectual i industrial.

 

Empresa i Iniciativa Emprenedora

 

a) Objectius

1. Analitzar les diferents formes jurídiques vigents d’empresa assenyalant la més adequada en funció de l’activitat económica i recursos disponibles.

2. Adquirir la capacitat de realitzar tasques organitzatives encaminades a l’optimització dels recursos disponibles en l’empresa, conjugant adequadament els criteris de productivitat i qualitat dins del marc legal.

3. Determinar les formes de contractació laboral més idónies en funció de la grandària: activitat i objectius de l’empresa.

4. Elaborar, organitzar i gestionar la documentació necessària per a la constitució d’una xicoteta empresa i la generada en el desenrotllament posterior de la seua activitat económica.

5. Valorar la influència i interrelació de les diverses funcions de l’activitat empresarial en l’èxit dels objectius proposats.

6. Aplicar les tècniques de relació amb clients i proveïdors, que permeten resoldre situacions comercials tipus: Negociar amb proveïdors i clients buscant les condicions més avantatjoses en les operacions comercials.

7. Crear, desenrotllar i mantindre bones relacions amb clients reals o potencials.

8. Identificar en temps i forma les accions derivades de les obligacions legals d’una empresa.

9. Elaborar un projecte de creació d’una xicoteta empresa o taller, avaluant la possibilitat d’implantació en funció de l’activitat, volum de negoci, objectius, recursos económics.

b) Continguts

1. Innovació i desenrotllament económic. La cultura emprenedora com a necessitat social. El caràcter emprenedor. Factors clau dels emprenedors. El risc en l’activitat emprenedora.

2. Concepte d’empresari. Requisits per a l’exercici de l’activitat empresarial. Objectius personals versus objectius empresarials.

3. L’empresa i el seu entorn. Funcions bàsiques de l’empresa. L’empresa com a sistema. La cultura de l’empresa: imatge corporativa. Responsabilitat social i ètica de les empreses.

4. Creació i posada en marxa d’una empresa. Concepte i tipus d’empresa. La fiscalitat en les empreses. Tràmits administratius i gestió d’ajudes i subvencions. Pla d’empresa.

5. Concepte de comptabilitat i nocions bàsiques. Obligacions fiscals de les empreses. Gestió administrativa d’una empresa.

c) Criteris d’avaluació

Es valorarà la capacitat de l’alumne per a:

1. Reconéixer les capacitats associades a la iniciativa emprenedora, analitzant els requeriments derivats dels llocs de treball i de les activitats empresarials.

2. Definir l’oportunitat de creació d’una xicoteta empresa, valorant l’impacte sobre l’entorn d’actuació i incorporant valors ètics.

3. Realitzar les activitats per a la constitució i posada en marxa d’una empresa, seleccionant la forma jurídica i identificant les obligacions legals associades.

4. Realitzar activitats de gestió administrativa i financera bàsica d’una pime, identificant les principals obligacions comptables i fiscals i omplint la documentació.

 

Idioma Estranger

 

a) Objectius

1. Ampliar els coneixements previs d’idioma estranger.

2. Augmentar la comprensió i perfeccionar l’expressió oral que permeten una comunicació específica en l’àmbit del treball que es vol exercir.

3. Elaborar comunicacions escrites i traduir textos tècnics específics relacionats amb este cicle formatiu.

4. Utilitzar diccionaris generals i tècnics.

b) Continguts

1. Coneixements de l’idioma, de caràcter oral i escrit, relacionats amb l’entorn de l’especialitat.

2. Aprenentatge del vocabulari necessari per a expressar-se entorn de temes habituals: el treball, l’àmbit social, cultural, mediambiental, etc.

3. Anàlisi i reforçament d’estructures morfosintàctiques i construccions gramaticals necessàries per a la comprensió i traducció de textos relacionats amb el seu àmbit professional.

4. Elaboració de textos escrits, cartes, currículums, informes, projectes, memóries de treball, pressupostos o qualsevol altre tipus de document habitual en l’exercici professional de l’especialitat.

c) Criteris d’avaluació

Es valorarà la capacitat de l’alumne per a:

1. Comprendre aspectes lingüístics relacionats amb l’especialitat.

2. Comprendre comunicacions de treball diari.

3. Expressar opinions personals sobre el camp laboral específic.

4. Elaborar missatges concrets.

5. Redactar documents relacionats amb l’àmbit professional.

 

Projecte Integrat

 

a) Objectius:

1. Proposar i materialitzar un projecte de l’especialitat, propi o encarregat, de qualitat tècnica, artística i comunicacional.

2. Realitzar el projecte duent a terme totes les etapes i controls de qualitat corresponents.

3. Desenrotllar les destreses professionals de la seua especialitat per mitjà de la projectació i realització d’un projecte original de l’especialitat.

b) Continguts:

1. La creació i realització del projecte de gràfica interactiva. Metodologia. Etapes. Especificacions. Condicionants. Estàndards. Implementació.

2. Materialització del projecte multimèdia fins a la implementació del document interactiu. Verificació del control de qualitat en les diferents etapes.

3. La comunicació, presentació i defensa del projecte.

c) Criteris d’avaluació:

Es valorarà la capacitat de l’alumne per a:

1. Realitzar un projecte de l’especialitat que complisca amb el nivell tècnic, artístic i comunicacional exigible en l’àmbit professional.

2. Utilitzar una metodologia projectual adequada als condicionants i especificacions de l’encàrrec.

3. Realitzar el control de qualitat del projecte en els seus aspectes formals, expressius, tècnics, tecnológics i funcionals.

4. Presentar adequadament el projecte, defendre’l i emetre una valoració personal tècnica, artística i funcional utilitzant correctament els conceptes i la terminologia propis del seu àmbit professional.

4.4. Fase de pràctiques en empreses, estudis o tallers.

La fase de formació pràctica en empreses, estudis o tallers té com a objectius els següents:

1r. Completar la formació acadèmica de l’alumnat per mitjà de la integració en les rutines diàries de treball d’una empresa de comunicació audiovisual o estudis d’animació i la realització de les funcions professionals corresponents al seu nivell formatiu.

2n. Facilitar la presa de contacte de els alumnes i les alumnes amb el món del treball i la incorporació al sistema de relacions socials, laborals i tècniques de l’empresa.

3r. Contrastar els coneixements, formació i capacitació adquirits en el centre educatiu amb la realitat empresarial i laboral del sector audiovisual.

4t. Permetre a l’alumnat que, a través del contacte amb l’empresa, incorpore a la seua formació els coneixements sobre la própia especialitat, la situació i relacions del mercat, les tendències artístiques i culturals, l’organització i coordinació del treball, la gestió empresarial, les relacions sociolaborals en l’empresa, etc., necessaris per a l’inici de l’activitat laboral.

5é. Adquirir els coneixements tècnics d’útils, ferramentes, materials i maquinària que, per la seua especialització, cost o novetat, no estan a l’abast del centre educatiu.

6é. Participar de forma activa en les fases del procés de producció de peces d’animació davall les orientacions del tutor o coordinador corresponent.

7é. Aplicar els coneixements, habilitats i destreses adquirits durant el període de formació teórica i pràctica impartida en el centre educatiu.        

El seguiment i l’avaluació de la fase de formació pràctica en empreses, estudis o tallers correspondrà al tutor de pràctiques designat pel centre educatiu, qui prendrà en consideració el grau de compliment dels objectius i la valoració que realitze l’empresa.

 

 

ANNEX II  
 Característiques del módul de Projecte Integrat

 

1. El módul de Projecte Integrat en els cicles formatius de grau superior, es realitzarà al llarg del segon curs i es desenrotllarà en dos parts diferenciades.

2. L’alumnat iniciarà el módul de Projecte Integrat al començar el segon curs del cicle formatiu de grau superior, i serà avaluat una vegada superats la resta de móduls de formació en el centre.

3. La primera part, capacitarà a l’alumnat per a comprendre i posar en pràctica els aspectes bàsics de l’elaboració de projectes i per a poder realitzar i interpretar projectes de gràfica interactiva. Es desenrotllarà durant els dos primers trimestres lectius del curs, d’acord amb els objectius i continguts que es recullen en l’annex I d’este decret per a este módul, i contemplats per a la qualificació de les dos primeres avaluacions.

4. La segona part té per objecte el desenrotllament d’un projecte original de gràfica interactiva, on l’alumnat siga capaç d’integrar, aplicar i valorar els coneixements, destreses i capacitats específics del camp professional de l’especialitat, adquirits per mitjà d’estes ensenyances, amb rigor tècnic i possibilitat de realització i viabilitat, que evidencie la seua capacitat creadora i la seua sensibilitat artística i estètica.

5. El módul de Projecte Integrat es desenrotllarà a partir de la proposta del professorat que en tinga atribuïda la competència docent. L’alumnat comptarà amb la tutoria individualitzada del professorat que impartisca docència en el cicle formatiu, com a mínim, durant l’horari lectiu.

6. Cada centre crearà un tribunal de projectes, que actuarà com un órgan col·legiat, format per cinc components, designats per la direcció del centre. El tribunal haurà de comptar, almenys, amb el tutor o tutora de l’alumnat que defenga el módul professional de Projecte Integrat. Es recomana designar, alhora, com a component del tribunal, un professor del cicle formatiu de l’especialitat d’Organització Industrial i Legislació. La presidència del tribunal correspondrà a la direcció del centre, o a la persona que esta delegue, mentre que la secretaria del tribunal recaurà sobre el professor o professora de menor edat.

7. El projecte de gràfica interactiva que presente l’alumnat, haurà de contemplar els apartats següents:

a) Memória, on es realitzarà una anàlisi dels processos i fases de realització del projecte, que arreplegarà els aspectes funcionals, artístics, tècnics i económics.

b) Un testimoni gràfic de les diverses etapes del treball, que contemple les fases d’ideació, esbós i primeres propostes.

c) La resolució del projecte.

d) La presentació i la seua defensa pública davant el tribunal.

8. Els aspectes relacionats amb el seguiment i l’avaluació del módul del Projecte Integrat es regirà pel que disposa este decret i en la normativa vigent que dicte expressament la conselleria competent en matèria d’educació.

 

 

ANNEX III  
 Competència docent dels funcionaris pertanyents al cos de professors d’Arts Plàstiques i Disseny per a la impartició dels móduls corresponents a les ensenyances del cicle formatiu de grau superior de Gràfica Interactiva regulat en este decret

 

Cos de professors d’Arts Plàstiques i Disseny

 

|  |  |
| --- | --- |
| Especialitat | Módul formatiu |
| Dibuix Artístic i Color | Fonaments de la Representació i l’Expressió Visual |
| Disseny Gràfic | Teoria de la Imatge |
| Projectes de Gràfica Interactiva |
| Projecte Integrat |
| Recursos Gràfics i Tipogràfics |
| História de l’Art | História de la Imatge Audiovisual i Multimèdia |
| Fotografia | Fotografia |
| Teoria de la Imatge |
| Postproducció Fotogràfica |
| Mitjans Audiovisuals | Llenguatge i Tecnologia Audiovisual |
| Mitjans Informàtics | Mitjans Informàtics |
| Llenguatges de Programació |
| Interfícies d’Usuari |
| Projectes de Gràfica Interactiva |
| Projecte Integrat |
| Organització Industrial i Legislació | Formació i Orientació Laboral |
| Empresa i Iniciativa Emprenedora |

 

 

ANNEX IV  
 Relació de móduls corresponents a les ensenyances que es convaliden entre els cicles formatius de grau superior de la família professional de Comunicació Gràfica i Audiovisual i el cicle formatiu de grau superior de Gràfica Interactiva regulat en este decret

 

|  |  |
| --- | --- |
| *Móduls superats en cicles formatius de grau superior* | *Móduls que es convaliden* |
| Fonaments de la Representació i l’Expressió Visual | Fonaments de la Representació i l’Expressió Visual |
| Teoria de la Imatge | Teoria de la Imatge |
| Mitjans Informàtics | Mitjans informàtics |
| Fotografia | Fotografia |
| Recursos Gràfics i Tipogràfics (cicle: Gràfica Audiovisual) | Recursos Gràfics i Tipogràfics |
| Llenguatge i Tecnologia Audiovisual (cicles: Fotografia i Gràfica audiovisual) | Llenguatge i Tecnologia Audiovisual |
| História de la Imatge Audiovisual i Multimèdia (cicle: Gràfica Audiovisual) | História de la Imatge Audiovisual i Multimèdia |

 

 

ANNEX V  
 Relació de móduls corresponents a les ensenyances que es convaliden entre els cicles formatius de grau superior de la família professional de Disseny Gràfic regulats en el Reial Decret 1456/1995, d’1 de setembre i el cicle formatiu de grau superior de Gràfica Interactiva regulat en este decret

 

|  |  |
| --- | --- |
| *Móduls superats en cicles formatius de grau superior (Reial Decret 1456/1995, d**’1 de setembre)* | *Móduls que es convaliden* |
| Dibuix Artístic (cicle: Il·lustració) | Fonaments de la Representació i l’Expressió Visual |
| Expressió Plàstica: fotografia (cicle: Fotografia Artística) | Fonaments de la Representació i l’Expressió Visual |
| Teoria de la Imatge Publicitària (cicle: Gràfica Publicitària) | Teoria de la Imatge |
| Mitjans Informàtics (cicle: Gràfica Publicitària) | Mitjans Informàtics |
| Disseny Gràfic Assistit per Ordinador (cicle: Il·lustració) | Mitjans Informàtics |
| Fotografia (cicles: Il·lustració i Gràfica Publicitària) | Fotografia |
| Tècnica Fotogràfica (cicle: Fotografia Artística) | Fotografia |
| Fotografia Artística (cicle: Fotografia Artística) | Fotografia |
| Mitjans Audiovisuals (cicle: Fotografia Artística) | Llenguatge i Tecnologia Audiovisual |

 

 

ANNEX VI  
 Relació de móduls que podran ser objecte d’exempció per la correspondència amb la pràctica laboral

 

Formació i Orientació Laboral

Fotografia

Mitjans Informàtics

Llenguatge de Programació

Llenguatge i Tecnologia Audiovisual

 

 

---

****[1]****Disposició transitória única introduïda pel [**Decret 13/2017, de 3 de febrer, del Consell**](http://www.dogv.gva.es/va/disposicio?sig=001557/2017&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001557/2017), pel qual s'estableix el currículum dels ensenyaments artístics professionals corresponents al títol de Tècnic/a Superior d'Arts Plàstiques i Disseny en Tècniques Escultóriques, pertanyent a la família professional artística d'Escultura, en l'àmbit de la Comunitat Valenciana. [2017/1216] (DOGV núm. 7980 de 15.02.2017) Ref. Base de dades 001557/2017 i pel [**Decret 14/2017, de 3 de febrer, del Consell**](http://www.dogv.gva.es/va/disposicio?sig=001558/2017&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001558/2017), pel qual s'estableix el currículum dels ensenyaments artístics professionals corresponents al títol de Tècnic/a Superior d'Arts Plàstiques i Disseny en Tècniques Escultóriques en Pedra, pertanyent a la família professional artística d'Escultura, en l'àmbit de la Comunitat Valenciana (DOGV núm. 7980 de 15.02.2017 - Ref. Base de dades 001558/2017)


Còpia Permalink ELI